

**Дзяржаўная ўстанова адукацыі**





**“Гоцкі вучэбна-педагагічны комплекс**

**дзіцячы сад – сярэдняя школа**

**Салігорскага раёна”**



**МЕТАДЫЧНАЯ СКАРБОНКА**

**ВУСНАЯ НАРОДНАЯ ТВОРЧАСЦЬ**



**У ДАШКОЛЬНЫМ ВЫХАВАННІ**

|  |
| --- |
| **Аўтар Таратута Ніна Мікалаеўна,**  **педагог дадатковай адукацыі**  **ДУА “Гоцкі ВПК ДССШ Салігорскага раёна”** |



**ГОЦК 2020**

**Вусная народная творчасць у дашкольным выхаванні**

Народная творчасць наогул,

а беларуская народная творчасць увасобку ‒

гэта мора, якое хавае ў сабе незлічоныя скарбы.

Толькі трэба ўмець гэтыя скарбы дастаць.

У. Караткевіч

Развіццё беларускай дзяржаўнасці, лёс духоўнай спадчыны ў многім залежыць ад культурнай арыентацыі маладога пакалення.

Падрастаючае пакаленне – самая актыўная частка грамадства. Таму пытанне ролі і месца моладзі ў грамадстве, яе культурнага ўзроўню, адукацыі, жыццёвых планаў і сацыяльных арыентацый маюць вялікае значэнне для будучага краіны.

Выхаванне нацыянальнай свядомасці і музычна-эстэтычных схільнасцяў пачынаецца з дзіцячага садка, што знаходзіцца ў адным комплексе са школай і дзіцячым садам, у якім здзяйсняецца вядучая дзейнасць прынцыпу цеснай узаемасувязі нацыянальнага і агульначалавечага ў выхаванні, шырокім звяртанні да народнай педагогікі, нацыянальных традыцый і культуры.

Фарміраваць інтарэс да гісторыі свайго краю, да культурнай і гістарычнай спадчыны роднага куточка і краіны ў цэлым неабходна як мага раней, пачынаючы з дашкольнага ўзросту, каб потым працягваць гэту працу з навучэнцамі ў школе. Ужо ў першыя гады жыцця дзіцяці фарміруюцца тыя пачуцці, рысы характару, якія звязваюць яго са сваім народам. Родная мова, традыцыі, звычаі беларусаў, якія засвойвае дзіця, з’яўляюцца тым падмуркам, на якім вырастае потым пачуццё любові да свайго краю.

Вусная народная творчасць. Цяжка знайсці больш каштоўны матэрыял для развіцця мастацкіх здольнасцей дзяцей, чым беларускія казкі, песні, гульні, прадметы побыту нашых продкаў. Дзякуючы ім дзеці пачынаюць разумець прыгажосць беларускага арнаменту, незвычайны каларыт народных песень, хараство беларускай гульні, карагоду. Знаѐмства з вусна-паэтычнай творчасцю суправаджаецца глыбокім пранікненнем у духоўныя карані мовы, яе выразнасць і вобразнасць. У працэсе слухання фальклорных твораў у дашкольнікаў назіраецца асаблівая цікавасць да гучання мастацкага слова. Яны адчуваюць яго рытмічнасць, мілагучнасць, вобразнасць, заўважаюнь і паўтараюць вобразныя выразы, удалыя і трапныя параўнанні. Маленькія дзеці з вялікім задавальненнем імкнуцца да рытмічных словазлучэнпяў, мілагучных вершаў, апавядальных казак, бадзѐрага скандзіравання лічылак і заклічак.

Захапленне народнай творчасцю прывівае дзецям з самога маленства “вакцыну” любові да сваёй Бацькаўшчыны, стварае ўмовы для праяўлення ў дзяцей творчага пачатку (дадатак 2).

Неацэненая роля па фарміраванні у дашкольнікаў павагі і інтарэсу да беларускай фальклорнай спадчыны, па знаёмстве з творамі беларускага народнага мастацтва, па абуджэнні любові і цікавасці да родных мясцін, узбагачэнні і актывізацыі слоўнікавага запасу новымі словамі беларускай мовы належыць педагогам і выхавацелям дашкольных устаноў.

Выхаванне ў дашкольнікаў успрымання твораў фальклору спрыяе авалодванню выхаванцамі вобразнасцю звязнага маўлення. Мова твораў фальклору – гэта і змест, і сродак выхавання і навучання дзіцяці роднай мове, яе выразнасці. Моўны матэрыял для развіцця выразнасці беларускага маўлення павінен вызначацца пэўным багаццем як з лінгвістычнага, так і з педагагічнага пункту гледжання. Найлепшым яго узорам з'яўляюцца творы вуснай народнай творчасці, якія выступаюць не толькі як універсальная педагагічная сістэма навучання дашкольнікаў выразнасці маўлення, але і найбольш даступная для дзіцяці форма духоўнасці, праз якую яно дачыняецца да мастацкіх вытокаў беларускай мовы. Мастацтва слова ёсць мастацка-вобразная форма пазнання. Менавіта шляхам азнаямлення дзяцей з беларускім фальклорам можна найбольш лёгка і хутка далучыць іх да паглыбленага разумення вобразнага багацця роднай мовы, неабходнага для самавыражэння асобы; садзейнічаць узбагачэнню духоўнага свету кожнага выхаванца. Крыніцай фарміравання мастацка-маўленчай здольнасці з'яўляюцца творы беларускага фальклору, эмацыянальна-вобразныя зносіны, арганізаваныя на аснове параўнання фальклорных твораў.

Асноўнай формай выхавання дзяцей дашкольнага ўзросту выступаюць інтэграваныя заняткі (спецыяльна праектуемая выхавальнікам дашкольнай адукацыі частка адукацыйнага працэсу). Цесная сувязь метадаў вырашэння праграмных задач і ўзаемаўзбагачэння зместу заняткаў сродкамі народнай педагогікі дае падставу інтэграваць такія адукацыйныя вобласці, як “Дзіця і грамадства”, “Мастацкая літаратура”, “Развіццё маўлення і культура маўленчых зносін”. Засваенне найноўшай гісторыі сваёй Бацькаўшчыны праз беларускую народную творчасць стварае аптымальныя магчымасці для інтэграванага вырашэння пазнавальна-маўленчых задач вучэбнай праграмы дашкольнай адукацыі.

Цяжка заўважыць, калі ў самых маленькіх дзяцей выпрацоўваецца пачуццё сваёй Айчыны. Але ж не выклікае сумненняў, што аблічча Радзімы ў маленстве ўзнікае ўжо пры першым знаёмстве з вуснай народнай творчасцю, асабліва фальклорнымі песнямі.

Народная песня адрозніваецца непаўторнай вакальнасцю. Але для таго, каб вакальна-мастацкія каштоўнасці яе выкарыстоўваліся належным чынам, педагог павінен дасканала валодаць навыкамі падбору народнай песні. Умела падабраная песня развівае ўсе кампаненты вакальнай тэхнікі, фарміруе выкальныя навыкі. Зразумела, што з самымі маленькімі трэба пачынаць спевы на невялікіх інтэрвалах. Дзіцячыя галасы не маюць шырокіх спеўных магчымасцей, ім больш зручны невялікія дыяпазоны. Гэтаму аб’ектыўнаму крытэрыю якраз адпавядаюць народныя песні. Менавіта таму народна-песенная творчасць фарміруе аснову дзіцячага музычна-слыхавога вопыту.

Праз песню знаёмім выхаванцаў з лепшымі рысамі характару беларусаў: шчырасцю, чуласцю, сціпласцю, уважлівасцю. Фальклорныя песня дапамагае развіццю эмацыянальнай сферы дзяцей, падрыхтоўвае да выканання пэўных сацыяльных роляў (дадатак 7).

Найбольш развітымі ў музычных адносінах з’яўляюцца дзіцячыя калыханкі. Па характару яны звычайна спакойныя і пазбаўлены ўнутраных кантрастаў. Асноўнае функцыянальнае прызначэнне калыханак накіравана на тое, каб супакоіць дзіця. Але ж трэба мець на ўвазе таксама пазнавальна-выхаваўчае значэнне калыханак. Народ здаўна зразумеў, што выхаванне дзіцяці – справа сур’ёзная, і пачынаць яе трэба з маленства.

 Калыханкі – першыя для дзяцей ўзоры мастацкага слова. Навакольны свет у іх падаецца ў вобразах, даступных і зразумелых (дадатак 6).

Што датычыць ладавай пабудовы беларускіх калыханак, дык яна складаецца ў асноўным з натуральных мажорных і мінорных ладоў, для якіх не характэрна танальная пераменнасць.

Малыя фальклорныя жанры – мініяцюрныя паэтычныя творы, створаныя для дзяцей, маюць канкрэтны педагагічны кірунак. Яны ўпрыгожваюць мову педагога, робяць яе вобразнай і прыгожай, прыцягваюць увагу дзяцей.

Забаўлянкі, пястушкі прыносяць радасць дзецям, выклікаюць у іх жаданне паўтараць словы за дарослымі, выконваць заданні выхавальніка, удзельнічаць у агульных гульнях (дадатак 4). Дзіцячыя песенныя жанры калыханкі і забаўлянкі вельмі ўзаемазвязаны паміж сабой. Пястушкі выкарыстоўваюцца педагогамі ў розных рэжымных момантах: пад гукі гэтых вершаў і песень дзеці ахвотна мыюцца, прымаюць ежу, займаюцца. Жыццё дзіцяці становіцца цікавейшым, ярчэйшым, а ў яго самога лепш развіваюцца памяць, мысленне, увага, маўленне, а калі яно выконвае канкрэтныя рухі, то развіваюцца каардынацыя, узгодненасць, спрытнасць. У час расказвання пястушкі спярша выкарыстоўваецца нагляднасць, потым тлумачыцца сэнс новых слоў, улічваюцца вопыт і веды дзяцей.

Найбольш устойлівымі ў жанравых адносінах з’яўляюцца лічылкі, заклічкі, прыгаворкі і дражнілкі (дадатак 6). Гэтыя творы не столькі спяваюцца, колькі прыгаварваюцца, у іх наглядаюцца толькі асобныя элементы вакалізацыі.

Нельга не адзначыць і пазнавальнае значэнне пацешак. З іх дапамогай дзецям раскрываюцца не толькі з’явы роднай прыроды, але і шматлікія бакі працоўнай дзейнасці людзей. Шматлікія пацешкі дазваляюць разгарнуць невялікае ігравое прадстаўленне, вучаць дзяцей дзейнічаць у калектыве адпаведна з абставінамі (дадатак 8).

Малыя формы фальклору актыўна ўключаюцца ў вядучы від дзейнасці – гульню (дадатак 1). Цераз гульню дзеці пазнаюць свет. Адметнай асаблівасцю народных гульняў з’яўляецца іх вобразнасць, якая будзіць фантазію дзіцяці, развівае яго лоўкасць, асцярожнасць. Пэўны эмацыянальны настрой стварае элемент спаборніцтва, які заключаны ў гульні. Народныя мелодыі, якія суправаджаюць гульню, простыя і напеўныя.

Народныя гульні ўлічваюць узрост дзіцяці (дадатак 3). Калі дзіця яшчэ маленькае, гульні носяць індывідуальны характар. Яго забаўляюць, пацяшаюць вельмі простымі гульнямі, выкарыстоўваючы часам лялькі і гульні-прымаўкі. Калі дзіця падрасло, змяняецца характар і змест гульняў. З дзецьмі пачынаюць праводзіць калектыўныя гульні. Калектыўнасць спрыяе развіццю кожнага дзіцяці.

У сучаснай методыцы правядзення народнай гульні абавязкова трэба ўлічваць сінкрэтычную прыроду народнай гульні: песню, рытм, слова, дзеянне як адно цэлае (дадатак 1, 3).

Гульні-драматызацыі даюць шырокі прастор для выяўлення ў дзяцей творчых здольнасцей, самастойнасці, ініцыятывы. Жывая інтанацыя маўлення, вобразныя і свабодныя рухі, міміка, жэсты надаюць гульням дзяцей натуральнасць і праўдзівасць. Гульня-драматызацыя аказвае актывізуючы ўплыў на развіццё выразнага беларускага маўлення, паколькі яна спалучае разам гульнёвую матывацыю і камунікатыўную накіраванасць. Дзеці старшай групы могуць драматызаваць творы як для сябе, так і для маленькіх гледачоў, для сваіх бацькоў. Да гульні-драматызацыі неабходна падрыхтаваць разам з дзецьмі атрыбуты, элементы касцюмаў. Выхавацель кіруе гульнёй, нагадвае і ўдакладняе змест казкі, сочыць за дакладнасцю вобразаў (дадатак 2, 3).

Толькі пры выкананні ўсіх кампанентаў народнай гульні, якія ўсебакова ўздзейнічаюць на дзіця, магчыма паўнацэннае ўзнаўленне карыснага вопыту народнай педагогікі ў іх выхаванні.

Казка – адзін з важнейшых жанраў вусна-паэтычнай творчасці. З дзіцячых гадоў казкі вучаць чалавека адрозніваць дабро ад зла, праўду ад крыўды, выхоўваюць здаровыя эстэтычна-мастацкія густы, сцвярджаюць гуманістычныя народныя ідэалы (дадатак 4).

У беларускім фальклоры шмат прыказак і прымавак. Дзеці з інтарэсам успрымаюць іх кароткі змест (дадатак 5). Многія прыказкі і прымаўкі маюць павучальнае значэнне: яны ўсхваляюць працавітасць, гаспадарлівасць, умельства, вучаць любіць родны край, Радзіму, асуджаюць гультайства, зайздрасць – усё адмоўнае (дадатак 10). Падбіраюцца яны па канкрэтнай тэме: пра Радзіму, працу, хлеб, навуку, поры года, з’явы прыроды, народныя прыкметы.

 Павучальнасць прыказак і прымавак разумеецца дзецьмі паступова, і глыбіня іх разумеецца ў большай меры залежыць ад таго, насколькі часта выкарыстоўваюцца яны ў патрэбных момантах. Асабліва часта нашы выхаванцы прымяняюць іх у працоўнай дзейнасці, пры выкананні адказных даручэнняў.

Загадка – кароткае паэтычна-вобразнае апісанне прадмета або з’явы, якое даецца, як правіла, у форме пытання і адгадваецца па другарадных адзнаках, па прыкметах падабенства.

Лічыцца, што галоўная функцыя загадкі – развіваць ў чалавека мастацка-вобразнае мысленне, паэтычны погляд на рычаіснасць (дадатак 2, 5). У мінулым загадка служыла сродкам выпрабавання разумовых здольнасцей, іншасказальная, загадкавая форма з поспехам выкарыстоўвалася ў ваенных і пасольскіх справах. Загадкі, песні-загадкі надзвачай шырока ўжываліся ў вясельных абрадах, напрыклад, з мэтай “праверкі” разумовай сталасці жаніха.

Каштоўнасць традыцыйнай загадкі ў тым, што яна ў высокапаэтычнай форме адлюстроўвала гаспадарчую і творчую дзейнасць чалавека, яго жыццёвы вопыт, побыт, працу, жывёльнасць, расліннасць, будову сусвету і да нашых дзён мае вялікае эстэтычна-мастацкае значэнне для выхавання дзяцей (дадатак 5).

Вывучэнне асноў народнай педагогікі дазваляе фарміраваць у дзяцей пачуццё нацыянальнай годнасці, развіваць творчыя здольнасці розных напрамкаў: вакальныя, харэаграфічныя, акцёрскія, літаратурна-моўныя. З дапамогай гэтых якасцей дашкольнікі змогуць набыць карысныя веды, адчуць любоў да гісторыі Бацькаўшчыны, нацыянальнай культуры свайго народа.

Не знішчым мы, не страцім, не згубім

сваіх лугоў, азёр, лясоў.

І родны край, і мову не разлюбім.

У кожным сэрцы гэты дзеяслоў. (Віктар Гардзей)

Каб квітнела наша вёска ў далейшым, вельмі важна, каб вярталіся птушкі ў старыя бацькоўскія гнёзды, а моладзь ведала і шанавала гісторыю сваіх продкаў, родную прыроду і культуру. Адказнасць за гэта ляжыць на нас – педагогах, бацьках. І пачынаць работу, лічу, трэба з выхавання ў самых маленькіх жыхароў любові ў першую чаргу да роднай мовы, да роднага краю, умення шанаваць традыцыі нашай вёскі, гістарычнае мінулае нашага населенага пункта.

 Выкарыстанне ў працы з дашкольнікамі твораў народнай творчасці ажыўляе адукацыйны працэс, аказвае асаблівы ўплыў на выхаванне патрыятычных пачуццяў, нацыянальнай самасвядомасці.

Выхоўваючы патрыёта, нацыянальна свядомага чалавека, фальклор адначасова задавальняе патрэбу дзіцячай душы ў гульні, жарце, асваенні свету.

Хочацца верыць, што нашы разумныя і таленавітыя дзеці будуць шчаслівымі і ў дарослым жыцці, што часцінка душы, падораная кожнаму з іх роднымі дзіцячым садком і школай, прарасце кветкамі дабрыні і хараства.

Літаратура:  
1. Старжынская, Н.С. Развіццѐ беларускага маўлення дашкольнікаў /  
Н.С. Старжынская, Дз.М. Дубініна. – Мінск: Новыя веды, 2008.  
2. Старжынская, Н.С. Заняткі па развіцці маўлення і маўленчых зносін /  
Н.С. Старжынская, Дз.М. Дубініна. – Мінск: Белы вецер, 2009.  
3. Дубініна, Дз.М. Родныя вобразы ў паэтычным слове / Дз.М. Дубініна.  
– Мінск: Белы вецер, 2009

**Дадатак 1**

1. **Гульня «Лянок»**

На падлозе намаляваны кругі – гэта «гнёзды». Іх менш, чым удзельнікаў. Дзеці бяруцца за рукі і водзяць карагод пад песню «А мы сеялі, мы сеялі лянок». Як толькі яны чуюць словы вядучага (настаўніка) “Садзі лянок!”, дзеці павінны заняць месца ў гняздзе. Той, каму не хопіць, лічыцца “пасаджаным”. Гэты вучань займае любое “гняздо” і сядзіць да канца гульні. Перамагае той, хто зойме апошняе гняздо.

А мы сеялі, сеялі лянок,

Сеялі, прыгаварывалі,

Чабатамі прыкалачывалі.

З боку на бак паварачывалі.

САДЗІ ЛЯНОК!

Мы палолі, палолі лянок,

Палолі, прыгаварывалі,

Чабатамі прыкалачывалі.

САДЗІ ЛЯНОК!

А мы рвалі, мы рвалі лянок,

Рвалі, прыгаварывалі,

Чабатамі прыкалачывалі.

САДЗІ ЛЯНОК!

Абівалі, абівалі лянок,

Абівалі, прыгаварывалі,

Чабатамі прыкалачывалі.

А мы слалі, мы слалі лянок,

А мы слалі, прыгаварывалі,

Чабатамі прыкалачывалі.

А мы мялі, мы мялі лянок,

А мы мялі, прыгаварывалі,

Чабатамі прыкалачывалі.

Мы трапалі, трапалі лянок,

Мы трапалі прыгаварывалі,

Чабатамі прыкалачывалі.

Мы часалі, часалі лянок,

Мы часалі, прыгаварывалі,

Чабатамі прыкалачывалі.

А мы пралі, мы пралі лянок,

А мы пралі, прыгаварывалі,

Чабатамі прыкалачывалі.

А мы ткалі, мы ткалі лянок,

А мы ткалі, прыгаварывалі,

Чабатамі прыкалачывалі.

1. **Гульня “Што робіш”**

Мэта: развіваць памяць, кемлівасць, увагу. Выпрацоўваць каардынацыю рухаў.

Апісанне гульні: дзеці выбіраюць гаспадыню і, стаўшы ў круг, рысуюць вакол сябе кружкі. Гаспадыня абыходзіць ігракоў, задае кожнаму работу, напрыклад пячы хлеб, варыць абед, пілаваць дровы, касіць сена і г.д. Дзеці пастукваюць палачкай па свайму кружку і ўвесь час гавораць, якую работу яны выконваюць. Даўшы кожнаму заданне, гаспадыня становіцца ў сярэдзіне круга і гаворыць:

- А цяпер будзем усе забіваць цвікі!

            Праз некаторы час яна загадвае ім пілаваць, затым стругаць і г. д.

Дзеці абавязаны выконваць усё, што загадвае гаспадыня. Даўшы некалькі заданняў, гаспадыня паказвае прутком на аднаго з ігракоў і нечакана пытаецца: «Што робіш?».

  Iгрок павінен адразу ж назваць работу, якую яму даручылі ў пачатку гульні, пасля чаго гаспадыня дае ўсім новыя заданні. Перамагае той, хто ні разу не памыліўся.

 Правілы гульні: на пытанне: «Што робіш?» - ігрок павінен назваць работу, якую яму даручылі ў пачатку гульні. Калі ігрок памыліўся, ён павінен адгадаць загадку, якую яму загадваюць.

1. **Гульня Млын”**

Мэта: развіваць сілу, спрыт, вынослівасць. Выхоўваць пачуццё калектывізму.

Апісанне гульні: дзеці ўтвараюць круг. На сярэдзіну яго выходзяць тры пары.

Яны становяцца адзін да аднаго спіной і моцна счэпліваюць рукі, сагнутыя ў

локцях. Дзеці, што стаяць у крузе, павольна рухаюцца ў правы бок і спяваюць:

Млынарня на горцы

Крыламі махае,

Крыламі махае,

Зерне працірае.

Сама не глытае,

Другі хлеб выпякае.

            У час спеваў дзеці, што знаходзяцца ў сярэдзіне круга, імітуюць колы

млына: адзін нахіляецца, другі ў гэты час абапіраецца на спіну таварыша і падымае ногі.    Гульня працягваецца да таго часу, пакуль адна з пар не спыніцца.

Правілы гульні:  у сярэдзіну круга павінны выйсці дзеці аднолькавай фізічнай падрыхтоўкі.

4. **Гульня “Хто хутчэй”**

- Вам трэба як мага хутрэй пераматаць ніткі з клубочка на верацяно. Спаборнічаць будзем у парах. Даўжыня ніткі ў клубочках аднолькавая. Хто перамагае ў пары, той працягвае наматваць ніткі далей. У каго атрымаецца больш маточкаў пераматаць, той і перамагае.

**5. Гульня “Даскажы слоўца”.**

Наш народ склаў шмат прыказак аб працы. Я буду зачытваць прыказку, а вы дапаўняць яе апошнім словам.

Дзе няма ахвоты - там няма … (работы).

Зямлю грэе сонца — а чалавека… (праца).

Дзе гультай ходзіць — там зямля… (неродзіць).

Сёння зробіш – заўтра як… (знойдзеш).

Гутарка – гутаркай, ды за працу… (час).

Хто працуе, той не… (сумуе).

Не хваліся пачаткам, а хваліся… (канчаткам).

Вочы страшацца, а рукі… (робяць).

Узяцца не цяжка, зрабіць… (цяжэй).

**6. Гульня “Лянок”**

Мэта: практыкаваць ва ўменні ўзгадняць рухі са словамі песні. Выхоўваць пачуццё калектывізму, цікавасць да народнага фальклору.

Апісанне гульні: з ліку тых, хто прымае ўдзел у гульні, выбіраецца «бабуля».

Астатнія становяцца у круг. Яны пытаюцца:

            — Што ты, бабуля, нам прасці дасі?

            Бабуля выходзіць у цэнтр круга і адказвае:

            — Старым бабулькам воўны пасмачку,

            А прыгожым маладзічкам белы лянок!

  Пасля гэтага дзеці разам з бабуляй пачынаюць спяваць, паказваючы рухамі

дзеянні, пра якія гаворыцца у песні:

А мы сеялі, сеялі лянок,

Белы, слаўны кужалёк!

Урадзіся наш лянок!

Урадзіся кужалёк.

Мы лянок ірвалі, жалі,

У снапочкі збіралі.

Урадзіуся лянок

Белы, слаўны кужалёк.

Правілы гульні: дзеці павінны дакладна выконваць дзеянні, якія паказвае “бабуля”.

**7.Гульня “Палатно”**

Мэта: практыкаваць ва ўменні хадзіць па спіралі, узгадняючы свае рухі з рухамі дзяцей, якія ідуць побач; развіваць каардынацыю рухаў.

Апісанне гульні: дзеці, узяўшыся за рукі, утвараюць шарэнгу — гэта палатно. Першы ў шарэнзе называецца «маткай». Недалёка ад дзяцей стаіць кравец. Матка стаіць нерухома і паказвае дзецям, каб завіваліся вакол яе. Калі ўсе заўюцца, кравец забірае апошняга з ланцуга. Пасля гэтага ўсе развіваюцца, а матка пачынае лічыць, называючы кожнага пачаргова: «першае палатно», «другое палатно» і г.д. Не далічыўшыся апошняга палатна, яна пытаецца: «Дзе ж яшчэ адно палатно?» Ёй адказваюць: «Па ніткі пайшло!»

            Такім чынам, гульня працягваецца да таго часу, пакуль кравец не забярэ і не схавае па аднаму ўсіх дзяцей, акрамя маткі. Пасля гэтага матка ідзе шукаць палатно, а калі знойдзе, загадвае краўцу пералавіць дзяцей яе палатна. Яны разбягаюцца, а кравец іх ловіць.

Правілы гульні: стоячы ў шарэнзе, пры закручванні і раскручванні вакол маткі, трэба моцна трымаць адзін аднаго за рукі; дзіця-кравец павінна непрыкметна забраць дзіця-палатно і схаваць яго.

**Дадатак 2**

**Свята “Нам засталася спадчына”**

(Для дзяцей старшай дашкольнай групы і малодшых школьнікаў)

Мэта і задачы:

* далучаць дзяцей да духоўных скарбаў свайго народа,
* фарміраваць цікавасць і павагу да роднага слова;
* развіваць пазнавальную актыўнасць дашкольнікаў, творчыя здольнасці;
* выхоўваць моўнае чуццё і ўвагу да слова;
* прывіваць любоў да роднага краю.

Ход мерапрыемства

Вядучы: Усiх да нас мы запрашаем



I сардэчна ўсiх вiтаем –

I дарослых i дзяцей,

I шаноўных усiх гасцей.

Неба чыстае i глыбокае

I бярозавы цiхi гай.

Беларусь мая сiнявокая,

Беларусь мая – родны край!

У густых садах ты красуешся,

Сiлай поўная маладой.

У агнях уся ярка свецiшся,

Разлiваешся збажыной.

Славай слаўная ты былiннаю,

Залатою сваёю красой,

Майскай песняю салаўiнаю

I вясёлкамi над ракой.

Вядучы:

Дарагiя сябры! Сення мы павядзём размову аб самым галоўным, самым каштоўным – аб нашай Бацькаўшчыне.

Рака пачынаецца з ручаiн. Дрэва мае каранi, а чалавечая годнасць i вартасць нараджаюцца з глыбокай адданасцi сваёй Радзiме, з пашаны да яе спадчыны, з ведання сваёй гiсторыi, з любовi да матчынай мовы.

Дала мне мацi гэту мову,

Каб не нямым прыйшоў у свет.

Дала мне мацi гэту мову

Як спадчыну i запавет.

З такою моваю не сорам

I да суседзяў – хоць на Марс.

З любым народам мы гаворым,

I людзi разумеюць нас.

Родная мова, лагодная мова,

Мова Купалы i мова Брыля.

Ты – беларускай культуры аснова,

Мова Радзiмы i мова мая.

Мова, якую шануюць i любяць,

Мова, якая застанецца жыць.

Хай яна самай жаданаю будзе,

Хай яна шчыраю песняй гучыць.

(Гучыць песня)

Вядучы:

Любiць i шанаваць родную мову – гэта мала. Трэба ведаць i вывучаць культуру Беларусi, яе святы, традыцыi, фальклор. Фальклор – аснова ўсёй беларускай культуры. I сёння мы з вамi ўспомнiм беларускае народнае свята «Калядкi».

(Выходзiць гаспадыня, за ёй выскоквае Каза з Гандляром.)

Гаспадыня (да Казы):

Бегла белая козачка,

Бегла берагам козытка,

Рожкi казытунчыкi,

Ножкi тапатунчыкi.

(Каза iдзе па крузе, падскоквае)

Гаспадыня: Дзе рожкi дзела?

Каза: На соль праела.

Гаспадыня: Лезь, каза, на печ.

Пакажы на чапец.

(Каза дастае чапец, прымярае яго.)

Гаспадыня: Лезь, каза, на пол,

Пакажы хахол.

(Каза хапае за чуб сябе i скача, потым iдзе па крузе)

Каза: Дзе каза ходзiць, там жыта родзiць,

Дзе каза рогам, там жыта стогам,

Дзе каза нагой, там жыта капой.

Дзе каза хвастом, там жыта кустом.

Гаспадыня: Вось дык каза! Прадайце ж вы мне яе.

Гандляр: А колькi грошай заплацiце?

Гаспадыня: Аддай казу так!

Гандляр: Дай хоць пятак!

(Гаспадыня дае грошы, бярэ казу, але тая не хоча iсцi, упiраецца, брыкаецца. Гандляр б'е яе лазовым кiем, а каза – брык i ляжыць «мёртвая». Падбягае доктар, пырскае на яе «жывой» вадой, каза «ажывае», скача, потым iдзе да дзяцей)

Каза (да дзяцей): А вы паваражыць хацелi б? Ну, давайце паварожым на саломiнках.

(Выклiкае з залы 6 чалавек).

— Цягнiце!

(Каза трымае ў руцэ саломiнкi, якiя маюць розную даўжыню, але гледачам яны здаюцца аднолькавымi)

Каза: Ну, хто доўгую выцягнуў? Хто кароткую?

(Дзецi адказваюць)

Каза (гарэзлiва): Хто выцягнуў самую доўгую саломiнку, той будзе вучыцца на «дзесяць», а той, хто самую кароткую, — на «дзевяць». Да сустрэчы!

(Каза ўцякае)

Вядучы: Гумар i жарт – адметная рыса беларускага народа. I жартоўныя песнi вельмi любяць беларусы.

(Жартоўная песня)

Вядучы: Беларускiя пасядзелкi… З глыбокай даўнiны прыйшоў да нас гэты народны звычай – беларускiя пасядзелкi. Доўгiмi зiмнiмi вечарамi збiралiся жонкi, мужыкi, сялянская моладзь для рукадзелля i пражы, а больш для забаў i песень.

На пасядзелкi мы прыйшлi,

Дарагiя дзевачкi.

Гарманiст у нас прыгожы,

Грае вам прыпевачкi.

Мы прыпеўкi вам спяваем,

Каб смяялiся ўвесь час.

Калi мы вам да спадобы,

Запрашайце ўсiх да вас.

Цi я ў мамкi не дачка,

Цi я не дачушка,

Хоць малая я расточкам,

Але ж весялушка.

У гародзе на лясе

Вырасла пятрушка.

Мяне вельмi хлопцы любяць,

Бо я весялушка!

Ой, пiнжак, мой пiнжак,

Парваныя плечы.

Чым такая вечарынка

Лепш сядзець на печы.

Дзяўчынка чарнаброва

Паехала ў лес па дровы,

Зачапiлася за пень,

Прастаяла цэлы дзень.

Мы прапелi вам частушкi,

Вы скажыце ад душы

Харашы нашы частушкi,

Чым жа мы не харашы!

Вядучы:

Усiх нас гадуюць матчыны казкi.

Яны вучаць родную мову любiць,

З няпраўдай змагацца, а з праўдай дружыць.

I аб неабсяжным i сонечным марыць.

Сапраўды, з самых малых год, казка iшла i жыла побач з намi. Яна захапляла нас святлом незвычайнага, неверагоднага, фантастычнага. Мы любiм казкi за тое, што ў iх заўсёды дабро перамагае над злом, Мудрыя, мужныя, знаходлiвыя людзi перамагаюць несумленных, нядобрых, лiхiх. Казкi сеюць зерне мудрасцi.

— Давайце паклiчам да нас герояў казкi.

(Інсцэніроўка казкі)

Вядучы:

Чытайце казкi, бо няма

У iх хлуснi нiколькi,

Чытайце казкi, бо яны

Нясуць нам радасць толькi,

Святлом i шчырасцю заўжды

Напоўняць нашы сэрцы.

Чытайце казкi i ў дабро

Заўсёды, дзецi, верце.

— А зараз мы даведаемся, як добра вы ведаеце казкi, i правядзем вiктарыну.

1. Гэй, каза, збірай манаткі,

Уцякай хутчэй ты з хаткі,

Бо вунь дзед ідзе, ён касу нясе! – (“Каза-манюка”)

2. Кар-кар! Кра-кра! Гэй-гэй!

Я – паўночны салавей! – (“Ганарыстая варона”)

3. Дык вось, каточак, мой галубочак, хлеб ёсць, соль ёсць – капусты няма. (“Каток – залаты лабок”)

4. З таго часу больш і не сябруюць сабакі з ваўкамі – (“Сабака і воўк”)

5. А спевакі засталіся ў той хаце, жывуць-пажываюць і бяды-ліха не знаюць. (“Музыкі”)

6. Дык вось, каму слава, таму і булкі. А вы, гультаі, ідзіце прэч адгэтуль. Ко-ко-ко! Дзеткі, бяжыце сюды хутчэй! – (“Пшанічны каласок”)

7. Карова, карова, дай масла! Пеўнік ляжыць і не дыхае, бобінкай падавіўся. (“Як курачка пеўніка ратавала”)

Вядучы: Колькi вас усiх тут ёсць,

Кожнаму дам па зярнятку,

Кожны дарагi мой госць

Хай паслухае загадку.

1. Нос вусаты, лоб паласаты,

хвосцiк пушысты, сам кiпцюрысты. (Кот)

2. У лазню iдзе чорным, выходзiць чырвоным. (Рак)

3. Дзяўчынка кветку ўзяць хацела,

А кветка – пырх i паляцела.

Завецца як жа кветка тая,

Што крылцы мае i лятае? (Матылёк)

4. Круглы, як мяч, салодкi, як мёд,

зверху зялёны, а ўнутры чырвоны. (Кавун)

5. На лузе браточкi з адной сямейкi:

залатыя вочкi, беленькiя вейкi. (Рамонкi)

6. Маленькi сам, нос доўгi, колкi,

танчэй, вастрэй любой iголкi.

Пакуль ляцеў – усё крычаў,

а толькi сеў – i замаўчаў. (Камар)

7. Я расту не на ствале,

я заўсёды на стале.

Мяне ўкусiш, небарача,

дык адразу i заплачаш. (Цыбуля)

(Выходзяць вучні, чытаюць вершы.)

Кажуць, ёсць краiны-цуды,

Дзе зусiм няма зiмы.

Мы ж не рвёмся анiкуды,

Любiм свой куточак мы.

Куды нi глянь – лясы шумяць,

Цвiце над полем гай,

А поле – вокам не абняць,

I гэта ўсё мой край!

Пшанiца, жыта на палях,

Усюды ўраджай,

Стагi, як горы на лугах,

I гэта ўсё мой край!

Жыве, працуе наш народ

Цi ў снежань, цi ў май.

I харашэе з году ў год

Мой родны, вольны край!

Вядучы:

Надыходзiць сумны час –

Нам пара растацца,

Але просiм шчыра вас

Нас не забывацца.

Вучыцеся добра вы

I не сумуйце,

I родную мову

Сваю вы шануйце.

Цi ўсё ў нас добра атрымалася?

Як вам, госцi, спадабалася?

I шкада, а ўсё ж бывайце:

Матулiнай мовы не забывайце!

**Дадатак 3**

**НАРОДНЫЯ ГУЛЬНІ**

Народная гульня – сродак выхавання грамадзяніна, асобы, развіцця фізічных сіл. Кожны народ мае свае самабытныя гульні. Гульні беларускага народа цесна звязаны з бытам і працоўнай дзейнасцю людзей, прыродай, якая іх акружае. Адны з іх маюць пэўныя традыцыйныя нормы і слоўнае афармленне, што робіць іх драматызаванымі, дзеяннымі. Другія – са строгім размеркаваннем роляў кожнага ўдзельніка, у якіх слова з'яўляецца сігналам для нейкага дзеяння. Ёсць і гульні-карагоды са спалучэннем мелодыі, слоў, рухаў, што садзейнічаюць выхаванню цікавасці да народнай творчасці, да роднай мовы.

У аснову класіфікацыі народных гульняў можна пакласці каляндарна-абрадавыя традыцыі беларусаў. Каляндарныя гульні ўмоўна можна падзяліць на: зімовыя, вясновыя, летнія і асеннія.

**ЗІМОВЫЯ ГУЛЬНІ**

«Засяванне»

На першы дзень Новага года дзеці ходзяць “засяваць”. Уваходзяць ў хату, сыплюць жыта, ячмень обо проса са словамі:

Сею грэчку і пшаніцу,

А мне дайце паляніцу.

Дзяцей частуюць і даюць ім грошы.

Матэрыял: лупка з зернем або ячменем, маскі казачных герояў.

«Хаджэнне з казой»

Деці “ходзяць з казой, кабылай, мядзведем”. Адзін з хлопчыкаў апранае вывернутую мехам уверх шубу, прывязвае зробленую з кары дрэва галаву казы са зламанымі рагамі, - гэта “каза”. Казу суправаджае “дзед” - хлопчык, адзеты “старым”, з барадою, зробленай з ільну, з горбам на спіне, на галаве каўпак з бярозавай кары і ў руках бізун.

“Дзед” і “каза” уваходзяць у хату, разам з імі іншыя дзеці, якія спяваюць:

Го-го-го, каза!

Го-го-го, шэра!

Дзе рогі дзела?

На соль праела...

Пасля песні “дзед” падводзіць “казу” да гаспадара і гаспадыні і прымушае яе кланяцца. Даюць звычайна “казе” гасцінцы.

Матэрыял: касцюмы: казы, дзеда-павадыра, гаспадара, гаспадыні.

«Мядзведзь і дзяцел»

Акрамя абраду пераадзявання ў казу, дзеці пераадзяваюцца ў “мядзведзя”, “дзятла”. Пры гэтым праважаты мядзведзя прамаўляе так, звяртаючыся да мядзведзя:

– Ну-ка пакажы, як дзеткі ядуць кашу; як скачуць; як плачуць і г.д.

Калі “дзяцел”, то ў рукі бяруць якую-небудзь палку з загнутым канцом і вырабляюць розныя рухі, падобныя на дзятла, калі ён сваёй дзюбаю стукае аб ствол дрэва.

Матэрыял: касцюмы і маскі мядзведзя і дзятла, драўляная палка.

«Бабка»

Гэта вядомая ўсюды гульня “Сляпая бабка”. Хто-небудзь з дзяцей хапае чапялою, якой бяруць з печы патэльню (выкарыстоўваюць найбольш кароткую з усіх, што маюцца на кухні). Над яго кукою бярэ кій другое дзіця і г.д. Каму застанецца канец кія, той і ёсць “сляпая бабка” і з завязанымі вачыма ловіць астатніх дзяцей.

Матэрыял: чапяла, шалік або хустка.

«Гойданка»

На масленіцу дзеці наладжвалі “гойданкі”. Гойдаюцца хлопчыкі і дзяўчынкі (каб рос высокі лён), іншы раз бываюць і пачастункі.

Матэрыял: гойданка.

ВЕСНАВЫЯ ГУЛЬНІ

«Гарлачыкі»

Вясенняя дзіцячая гульня. Маці ў полі жне, а дачка ахоўвае “гарлачыкі” ад нападзення ката. У рэшце рэшт кату перападае ад маці. Дзейныя асобы: маці, дачка, кот і “гарлачыкі” (астатнія дзеці).

Матэрыял: какошнік “кот”; хустка для маці; цацка “серп”.

«Катанне яечак»

Сабраўшы дастатковую калькасць яек, дзеці наладжваюць рознага роду гульні. Часта кладуць з нахілам на зямлю дошчачку, па якой пачынаюць катаць “яечкі”. З аднаго боку, гонар і слава таму, у каго яечка, пушчанае з пахілу, пройдзе самую большую адлегласць; з другога – яшчэ больш выйграе той, хто можа пусціць яечка так, каб яно на хаду закранула яечкі яго сяброў. Тады яны становяцца ўласнасцю пераможцы. Гэта ужо бачныя трафеі перамогі.

Матэрыял: яечкі па колькасці гуляючых; дошчачка для пахілу.

«Гойданка»

Ад Вялікадня да сенакосу дзеці наладжвалі “гойданкі”. Гойдаюцца хлопчыкі і дзяўчынкі (каб рос высокі лен), іншы раз бываюць і пачастункі.

Матэрыял: гойданка.

«Абрадавая гульня пастухоў на Юр'еў дзень»

Пастух вызначае, каму з падпаскаў быць “зайцам”, “сляпым”, “кульгавым”, “замком”, “калодай”, расстаўляе іх вакол статка (астатнія дзеці). Затым падыходзіць да “зайца” і пытае:

- Заяц, заяц, ці горкая асіна?

“Заяц” адказвае:

- Горкая!

- Хай і нашы жывёлы для звяроў будуць горкія!

Потым “пастух” пытае ў “сляпога”:

- Сляпы ,сляпы, ці бачыш ты?

- Не бачу!

- Каб нашу скацінку не бачыла звярынка!

Затым пастух пытае ў “замка”:

- Замок, замок, ці размыкнешся ты?

- Не, ні размыкнуся!

- Каб у звера не размыкнуліся зубы ля нашай жывелы.

Затым усе гоняць жывёлу да хаты.

Матэрыял: касцюм або какошнік “зайца”, “сляпога”, “кульгавага”, “замка”, “калоды”, “пастуха”.

**Гульні сярэдняй і малой рухомасці**

МАЛОДШЫ ЎЗРОСТ

«Маша»

Дзеці становяцца ў круг, пасярэдзіне Маша з завязанымі вачамі. Усе прыгаворваюць:

Маша, ты пацеша наша,

Ручкі злажы, на імя ўкажы.

Маша выводзіць каго-небудзь з круга і, дакранаючыся да яго, адгадвае, хто гэта. Калі адгадае, той становіцца Машай. Гульня паўтараецца. Маша не павінна адкрываць вочы да таго часу, пакуль не назаве імя выбранага іграка; калі ёй не ўдаецца доўгі час назваць імя, дзеці дапамагаюць – расказваюць, як ён апрануты.

Матэрыял: хустка або шалік.

СЯРЕДНІ ЎЗРОСТ

«Прэла-гарэла»

Да пачатку гульні дзіця ў розных месцах пляцоўкі хавае цацкі, затым усе астатнія дзеці становяцца ў круг і гавораць наступныя словы:

Прэла-гарэла,

За мора ляцела,

А як прыляцела,

Дзе-недзе села.

Хто першы знойдзе,

Той сабе возьме.

Пасля гэтага яны разбягаюцца па пляцоўцы і шукаюць схаваныя цацкі. Дзеці не павінны бачыць, куды схаваны цацкі; пераможцам лічыцца той, хто больш іх знойдзе.

Матэрыял: дзіцячыя цацкі.

СТАРЭЙШЫ ЎЗРОСТ

«У сяло»

Ігракі выбіраюць гаспадара і паштальёна. Потым паштальён адыходзіць убок, а гаспадар дае ўсім назвы якіх-небудзь вёсак, населеных пунктаў. Падыходзіць паштальён.

– Бум-бум!

– Хто ідзе?

– Сам паштальён!

– За чым?

– За сялом!

– За якім?

Ігрок называе пэўную назву. Калі сярод дзяцей ёсць ігрок з такой назвай, ён замяняе паштальёна, а паштальён садзіцца на яго месца. Гаспадар і паштальён павінны называць беларускія вёскі.

Матэрыял: касцюм “паштальён”.

«Вядзьмар»

Дзеці рысуюць на зямлі вялікі круг. У сярэдзіне круга робяць невялікую ямку, у якую кладуць мяч. Аднаго з ігракоў выбіраюць ведзьмаром. Астатнія дзеці падыходзяць да ямы з мячом. Вядзьмар назначае, каму з дзяцей выбіваць.

Пасля гэтага ўсе бягуць, а названае дзіця бярэ мяч і кідае яго ва ўцекачоў. Дзіця, у якога трапілі мячом, выходзіць з круга. Вядзьмар бярэ мяч, зноў кладзе яго ў ямку і назначае новага выбівалу. Усе дзеці павінны знаходзіцца каля ямы з мячом да таго часу, пакуль вядзьмар не назначыць выбівалу; вядзьмар мае права назначыць выбівалай тое дзіця, якое стаіць далёка ад ямы з мячом.

Матэрыял: мяч.

«Вожык і мышы»

Па лічылцы выбіраюцца вожык і 6 – 7 мышэй. Астатнія становяцца ў круг, вожык – у цэнтры. Па сігналу дзеці ідуць управа, вожык – улева. Дзеці дэкламуюць:

Бяжыць вожык, тупу-туп!

Сам калючы, востры зуб!

Вожык, вожык, ты куды?

Ад якой бяжыш бяды?

Пасля гэтых слоў усе спыняюцца. Да вожыка падыходзіць адзін з удзельнікаў:

Вожык ножкамі туп-туп!

Вожык вочкамі луп-луп!

Навакол пануе ціш,

Вожык чуе ў лісцях мыш.

Вожык асцярожна ходзіць, прыслухоўваецца. Мышы ў гэты час бегаюць за кругам. Дзеці гаворыць:

Бяжы, бяжы, вожык!

Не шкадуй ты ножак!

Ты лаві сабе мышэй,

Не чапай другіх дзяцейі

Мышы забягаюць у круг, вожык іх ловіць. Той, каго злавілі, прысядае. Калі 3-4 мышкі злоўлены, гульня заканчваецца. Злоўленай лічыцца тая мышка, да якой вожык дакрануўся рукой.

Матэрыял: какошнікі: кот, мышы.

**Гульні вялікай рухомасці**

МАЛОДШЫ ЎЗРОСТ

«Замарожаныя»

Дзеці выбіраюць Дзеда Мароза па лічылцы:

Дзед Мароз, Дзед Мароз

Бабу снежную прынёс,

Баба, баба, снегавуха,

Не хапай мяне за вуха! —

і разбягаюцца па пляцоўцы. Дзед Мароз бяжыць за імі і імкнецца дакрануцца да каго-небудзь рукой, замарозіць. Замарожаны павінен спыніцца і расставіць рукі ў бакі. Гульня заканчваецца, калі будуць замарожаны ўсе дзеці. Затым выбіраюць новага Дзеда Мароза і пачынаюць гульню спачатку. Замарожанае дзіця павінна расставіць рукі ў бакі і не рухацца.

Матэрыял: какошнік або маска Дзеда Мароза, кій.

СЯРЭДНІ ЎЗРОСТ

«Міхасік»

Па кругу ставяць 6-7 пар абутку, 7-8 удзельнікаў становяцца вакол «лапцей». Дзеці гавораць:

Ты, Міхасік, не зявай!

Хутка лапці абувай!

Гучыць беларуская народная мелодыя. Дзеці, выконваючы танцавальныя рухі, перамяшчаюцца па кругу. Па сігналу (змаўкае музыка) кожны стараецца хутка надзець «лапці». Дзеці, якія засталіся без абутку, выбываюць з гульні. Пры кожным паўторы гульні адна пара лапцей прымаецца; гульня працягваецца да таго часу, пакуль не застанецца адзін удзельнік.

Матэрыял: пары абутку па колькасці гуляючых.

«Паляванне на лісаў»

Па дамоўленасці дзеці выбіраюць паляўнічага і пяць лісаў. Астатнія, узяўшыся за рукі, утвараюць чатыры маленькія кругі. Гэтыя кругі раўнамерна размяшчаюцца па пляцоўцы. Кожны круг – гэта лісіная нара, дзе жыве адзін ліс. Сярод кругоў бегае ліс, у якога няма нары. За ім палюе паляўнічы. Як толькі ліс залазіць у якую-небудзь нару, то ліс, што ў ёй знаходзіцца, павінен адразу ж пакінуць яе і ўцякаць ад паляўнічага ў другую нару. Злоўлены ліс становіцца паляўнічым. У кожнай нары павінен жыць толькі адзін ліс; паляўнічы не мае права лавіць ліса, які схаваўся ад яго ў крузе.

Матэрыял: маскі лісаў і паляўнічага.

СТАРЭЙШЫ ЎЗРОСТ

«Іванка»

На зямлі малююць круг дыяметрам 5 – 6 м. – лес, а ў сярэдзіне круга квадрацік – дом лесавіка. У квадрацік змяшчаюць Іванку (ляльку, мяч, кубік) і выбіраюць лесавіка. Астатнія ігракі – лебедзі. Лебедзі, залятаючы ў лес, спрабуюць забраць Іванку, а лесавік – злавіць лебедзя рукой або дакрануцца да яго галінкай. Лебедзь, якому ўдасца вынесці з лесу Іванку, становіцца лесавіком, і гульня пачынаецца спачатку. Злоўленыя лебедзі выбываюць з гульні. Лесавік не мае права выходзіць з лесу і ўвесь час стаяць каля дома, а лебедзь, схапіўшы Іван-ку, – перадаваць яго іншым.

Матэрыял: маскі: лесавік, лебедзь (па колькасці гуляючых); любая рэч для “Іванкі”.

«Карона»

Дзеці лепяць снежную бабу, зверху змяшчаюць карону (вядро, кавалак лёду і да т. п.) і падрыхтоўваюць снежкі, складаючы іх у тры кучкі за 7 – 8 крокаў ад кароны на роўнай адлегласці адна ад адной. Жараб'ёўкай устанаўліваюць чарговасць удараў і становяцца каля адной з куч. Першы ігрок кідае снежку ў карону і перабягае да наступнай кучкі снежак. Тое ж робіць другі, затым трэці. Аднак кідаць снежку неабходна толькі ў той час, калі папярэдні ігрок перабягае на новае месца. Калі хто-небудзь спозніцца кінуць, ён пазбаўляецца чарговага кідка. Пераможцам лічыцца той ігрок, які большую колькасць разоў трапіць у карону.

Матэрыял: вядро, снежныя камы.

ГУЛЬНІ-КАРАГОДЫ

МАЛОДШЫ ЎЗРОСТ

«Заінька»

Дзеці бяруцца за рукі і ўтвараюць круг. У сярэдзіне – заінька. Усе спяваюць:

Заінька бялюсенькі,

Заінька шарусенькі!

Праскачы ў дзірачку

Ды не пабі спіначку!

На гэтыя словы зайчык імкнецца выскачыць з круга, але дзеці не пускаюць: хутка прысядаюць, як толькі ён набліжаецца да каго-небудзь з іх.

Пасля гэтага дзеці спяваюць далей:

Заінька, павярніся,

Шэранькі, павярніся!

Тупні ножкай, паскачы

Ды ў далоні запляшчы!

Пры заканчэнні песні ўсе павінны запляскаць у далоні. Гэтым момантам карыстаецца зайка: ён дакранаецца да каго-небудзь з дзяцей і хутка становіцца на яго месца. Той, хто застаўся без месца, павінен выконваць ролю заінькі. Пры набліжэнні заінькі ігракі павінны хутка ўзяцца за рукі; калі яны не паспеюць зрабіць гэтага, той, да каго дакрануўся зайчык, займае яго месца.

Матэрыял: маска зайчыка.

СЯРЭДНІ ЎЗРОСТ

«Маўчанка»

У карагодзе дзеці прыгаворваюць:

Пярвенчыкі, чарвенчыкі,

Зазвінелі бубенчыкі

Па свежай расе,

Па чужой паласе,

Там кубкі, арэшкі,

Цукеркі, мядок, –

Маўчок!

На апошняе слова ўсе павінны замаўчаць. Калі хто-небудзь не вытрымае, засмяецца ці вымавіць хоць слова, ён плаціць «штраф». Напрыклад, яму загадаюць праскакаць на адной назе да адзначанага месца, некалькі разоў прысесці, праспяваць, загадаць усім загадку. Деці павінны маўчаць да таго часу, пакуль хто-небудзь не парушыць правілы, але не больш адной мінуты.

«Адгадай, чый галасок»

Дзеці ўтвараюць круг. Адзін з ігракоў становіцца пасярэдзіне яго і закрывае вочы. Дзеці гавораць:

Сталі ў круг, і – раз! два! тры!

Павярнуліся, сябры!

На апошнія словы ўсе паварочваюцца вакол сябе і спяваюць:

А як скажам — скок, скок, скок...

Словы «скок, скок, скок» спявае ці гаворыць адзін з дзяцей.

Адгадай, чый галасок?

Гэтыя словы спяваюць усе дзеці.

Дзіця, што стаіць у цэнтры з закрытымі вачамі, павінна адгадаць, хто праспяваў словы «скок, скок, скок». Той, каго пазналі, ідзе на сярэдзіну круга. Дзіця не мае права адкрываць вочы да таго часу, пакуль не закончыцца песня; словы «скок, скок, скок» гаворыць ці спявае ігрок, на якога пакажа выхавальнік.

Матэрыял: хустка.

**Дадатак 4**

**Тэатралізаваная казка “На сялянскім падворку”**

**для дзяцей старшага дашкольнага ўзросту і малодшых школьнікаў**

Праграмныя задачы:

* далучыць дзяцей да багацця беларускай мовы;
* фарміраваць каштоўныя адносіны да яе;
* развіваць актыўнае маўленне, заахвочваць да выразнага чытання, выкарыстання інтанацыйных сродкаў выразнасці;
* узбагачаць слоўнікавы запас;
* развіваць творчыя здольнасці выхаванцаў;
* выхоўваць патрыятычныя пачуцці

Матэрыял і абсталяванне: макеты дрэў, хаты, плятня травы і кветак, седала дэталі сялянскага падворку, грабенчык, муляж яйка, кошык, конь-скакалка касцюмы для дзяцей: Пеўніка, Курачкі, Коціка, Мышкі, аўдыязапісы напеўнай, вясёлай, гучнай беларускай народнай музыкі па выбары педагагічнага работніка.

Ход мерапрыемства

Зала абсталявана пад сялянскі падворак (стаяць макеты дрэў, хаты, плятня, травы і кветак, лаўка – седала). Гучыць напеўная музыка.

Вядучы(В.).

Па надворку певень ходзіць,

*(З’яўляецца Пеўнік)*

За сабою куры водзіць

І крычыць…

*Пеўнік (б’е крыламі)*

Сюды, сюды!

*(З’яўляецца Курачка)*

В. Як кіўне ён галавою,

Сыплюць куры чарадою –

Як адна бягуць туды.

*(Курачка падбягае да Пеўніка)*

А калі хто кур пужае,

Певень грозна загукае:

*Пеўнік (б’е крыламі і крычыць).*

Хто такі там?!

Хто такі?!

Я. Колас

*Пеўнік заглядвае за хату, ганарыста ходзіць па двары, Курачка ўладкоўваецца на седала.*

Курачка.

Кукарэку, певунок,

Пашый сабе кажушок,

Пашый штонікі з шаўкоў,

Залацістых паяскоў.

Пеўнік.

І пашыў я, і надзеў,

У люстэрка паглядзеў!

Кукарэку!

*Гучыць вясёлая музыка, з’яўляецца Хлопчык на кані-скакалцы.*

Хлопчык.

Кую, кую ножку,

Паеду ў дарожку.

Еду, еду, еду,

Ніяк не даеду.

Прыпрагу сароку,

Паеду далёка

У новай кашулі

Да майго дзядулі.

Скоранька паеду,

Каб паспець к абеду.

*Заўважае Пеўніка, падыходзіць да яго.*

В. Просіць пеўніка хлапец…

Хлопчык.

Ты пазыч мне грабянец,

Валасы я прычашу,

Табе хлеба накрышу.

Пеўнік.

Не прычэшаш валасы.

Мой грабеньчык для красы.

А. Дзеружынскі

*Пеўнік ганарыста адыходзіць ад Хлопчыка, які набліжаецца да Курачкі.*

Хлопчык.

А курачка-рабушэчка!

Пазыч мне грабушэчка!

Курачка.

Не пазычу, не прадам!

Падыдзі ка мне – дарма дам.

Гута-та, гута-та!

*Хлопчык падыходзіць да Курачкі таючыся, тая дае яму грабенчык. Хлопчык дзякуе і адыходзіць.*

В. Кукарэку, певунок,

Залаценечкі чубок,

Пад паветачку пайшоў,

Курку-рабку там знайшоў.

Пачаў у куркі пытаць…

Пеўнік.

Ці ўмееш ты чытаць?

Курачка.

Не чытаю, не пішу,

Толькі яйкі я нясу.

Штодзень дзецям нашу

Аж па цэламу кашу.

І. Шуцько

Куд-кудак,

Куд-кудак!

Знесла яйка я з кулак.

*(Дастае муляж яйка)*

*Гучыць вясёлая музыка, з’яўляецца Дзяўчынка і падыходзіць да Курачкі.*

Дзяўчынка.

Яйка Курачка знесла,

Прыбяру яго на месца.

*(Забірае яйка і кладзе ў кошык)*

Дзякуй, Курачка, табе,

Не пакінула ў журбе.

*З’яўляецца Коцік, ласціцца да дзяўчынкі, потым лажыцца. Дзяўчынка падыходзіць да Коціка, гладзіць яго, прыгаворвае:*

Дзяўчынка.

Коцік-варкоцік

Лёг на жывоцік.

Лапкі пад вушка –

Не трэба падушка.

Н. Галіноўская

Коцік, коцік, дзе ж ты быў?

Коцік.

Я ўсю ноч мышэй лавіў.

*Раздаецца гучная музыка, Курачка і Пеўнік пужаюцца і ўцякаюць. З’яўляецца Мышка.*

Мышка.

Пі-пі-пі.

В.

Мышка, Мышка, дзе была?

Мышка.

Вунь на тым канцы сяла.

В.

Што рабіла?

Мышка.

Катоў лавіла,

Усіх загнала ў пасткі!

*Коцік спалохана ўцякае.*

Дзяўчынка.

А што далі?

Мышка.

Лычка каўбаскі,

Хлеба акрайчык

З мезены пальчык.

Дзяўчынка.

Дзе ж тое лычка?

Мышка.

Схапіла сінічка.

В.

Дзе ж той акрайчык?

Мышка.

З’еў малы зайчык.

З’елі хлеб, каўбасу,

Вам прыслалі казку.

В. Вітка

*Пад гучную музыку важна выходзіць Коцік.*

Коцік.

Мяў-мяў-мяў!

Я даўно з мышамі не гуляў.

Я тут, я тут – ваш страшны кот!

Хадзі да мяне, мышка, у рот!

*Ловіць Мышку, Дзяўчынка абараняе. Усе ўцякаюць з залы.*

*Выходзіць Хлопчык.*

Хлопчык.

А куды ж усе падзеліся?

В.

Наеліся, як маглі,

І адпачываць ляглі.

Досыць тут ужо гуляць –

Усім таксама трэба спаць.

*Вядучы і Хлопчык пакідаюць сцэну.*

**Дадатак 5**

**Занятак аб’яднання па інтарэсах “Спадчына”**

**(магчыма разбіць на некалькі заняткаў)**

**Узроставая катэгорыя:** дашкольнікі

**Тэма:** Прыказкі і прымаўкі пра працу і побыт беларусаў.

**Мэта:** арганізацыя работы па пашырэнні слоўнікавага запасу дашкольнікаў прыказкамі аб працы праз знаемства з экспанатамі музея, у выніку чаго дзеці будуць ведаць прыказкі аб працы, умець выкарыстоўваць іх у паўсядзённым жыцці, ужываць у мове.

**Задачы:**

* пазнаёміць вучняў з прадметамі быту продкаў беларусаў, з прыладамі працы, іх заняткамі; пашыраюць веды пра асаблівасці беларускага народнага аддзення, культуры і побыту беларусаў;
* садзейнічаць развіццю творчай і пазнавальнай актыўнасці, ўвагі, памяці выхаванцаў;
* спрыяць развіццю цікавасці да народнай творчасці;
* выхоуваць любоў да радзімы, пачуццё гонару за людзей, якія ствараюць прыгожыя мастацкія вобразы.

**Форма правядзення:** падарожжа.

**Месца правядзення:** філіял школьнага музея “Беларуская хатка”.

**Абсталяванне:** мультымедыйная ўстаноўка, люстэрка, клубочкі нітак, бумага, алоўкі або фламастары, запісы песен “Ох, і сеяла Ульяніца лянок”, “Спадчына”.

**Ход занятка:**

1. **Арганізацыйны момант**.

(*Кіраўнік і дзеці знаходзяцца за дзвярыма музея)*

* Сёння я прапаную вам здзейсніць падарожжа ў мінулае і зазірнуць праз “люстэрка часу” *(маленькае люстэрка)* ў жыццё нашых продкаў. “Люстэрка часу” нам дапаможа перамясціцца ў мінулае, але час знаходжання ў ім будзе абмежаваны. Каб мы паспелі ўсё разгледзіць і шмат чаго даведацца, нам трэба быць дружнымі, сабранымі, уважлівымі.
* Дзеці! Вы гатовы адправіцца ў мінулае? (Т*ак)*
* Для гэтага нам трэба ўзяцца за рукі, заплюшчыць вочы і ціхенька на насочках рухацца за мной, а я буду трымаць “люстэрка часу” перад сабой. І так… Адчыняю праход у мінулае.

*(Дзеці становяцца адзін за адным, бяруцца за рукі і разам з педагогам заходзяць у філіял музея “Беларуская хатка”)*

1. **Уступная гутарка.**

* Дзе мы з вамі апынуліся? (*у музеі)*
* А што такое “Беларуская хатка”? (*адказы дзяцей*)
* Музей – гэта установа, або месца, дзе назапашваюцца, захоўваюцца і выстаўляюцца для агляду розныя гістарычныя рэчы (экспанаты).

Ад прадзедаў спакон вякоў  
Мне засталася спадчына;  
Памiж сваiх i чужакоў  
Яна мне ласкай матчынай.

* Такімі словамі пачынаецца верш Я.Купалы “Спадчына”. Як вы лічыце, што аўтар называе спадчынай? *(адказы дзяцей)*
* У перакладзе на рускую мову спадчына – гэта “наследство”, усе тое, што нам перадалі нашыя бабулі, дзядулі, прабабулі, прадзядулі, продкі.
* Час, калі па нашай зямлі не ездзілі машыны, калі гарады былі драўлянымі, сышоў ў далекае мінулае. Сёння мы можам адчуць асаблівасці побыту і нораваў нашых далекіх продкаў толькі ў музеі, паглядзеўшы праз шкло на прадметы, якія засталіся ад продкаў у спадчыну, вывучыўшы пісьмовыя крыніцы, якія дайшлі да нас. Дзякуючы экспанатам музея, мы можам уявіць, як жылі нашы продкі. Гэта свайго роду люстэрка, якое адлюстроўвае жыццё народа, якому яно належыць.
* Давайце паглядзім у “люстэрка часу”. Што яно нам паказвае? “**Гутарка – гутаркай, ды за працу час!”**
* Што гэта за сказ? Як яго назваць адным словам? (прыказка)
* Што такое прыказка? (*прыказка -* *гэта агульнавядомае кароткае выслоўе з павучальным сэнсам)*
* Што азначае гэтая прыказка? (*адказы дзяцей*)
* Правільна, час ідзе хутка, а нам трэба не размаўляць, а хутчэй брацца за працу.

1. **Аб’яўленне тэмы і мэты занятка.**

* Тэма нашага занятку – прыказкі. Паспрабуйце здагадацца па папярэдняй прыказцы, з чым будуць звязаны прыказкі на нашым занятку (*з працай*).
* Так, з працай.
* Чаго вы чакаеце ад нашага занятку? *(адказы дзяцей)*
* Паглядзіце на ўсе экспанаты, якія прадстаўлены перад намі і паспрабуйце працягнуць сказы.
  1. Папоўніць слоўнікавы запас прыказкамі аб… (працы);
  2. Даведацца аб прызначэнні прылады … (калаўрот, матавіла, рубель, чаўнок, маслабойка і г.д.).



1. **Асноўная частка.**

* Я ўпэўнена, што мы зможам з вамі дасягнуць пастаўленых задач, але толькі ў тым выпадку, калі вы будзеце мне дапамагаць.

**А) ХАТА, ПЕЧ.**

* Паглядзіце, калі ласка, як выглядала хата, у якой жылі нашыя прадзядулі і прабабулі.
* Ці ведаеце вы, што слова **«хата»** ў большасці людзей натуральна злучаецца са словам «вёска». Гэтая асацыяцыя верная. У мінулым «хатай» заўсёды называлася жыллё, размешчанае ў сельскай мясцовасці: сяле, вёсцы, хутары. Такога ж тыпу жыллё, але пабудаванае ў гарадской мяжы, насіла назву «дом», гэтая назва застаецца і цяпер.
* Як вы разумееце прыказку **“Хто працуе, той не сумуе”?** *(адказы дзяцей)*
* Вось і я бачу, што вам стала сумна.
* Давайце зазірнем зноў у наша “люстэрка часу”.
* Што гэта? *(печ)*
* Так. Пры ўваходзе ў хату нас сустракае печ. Яна займае ў сялянскай хаце важнае i пачэснае месца.
* Як вы лічыце, а чаму печцы адводзілася важнае месца? *(адказы дзяцей)*
* Так, яна абагравала хату, у ёй варылі  ежу, на ёй спалі, адпачывалі і, нават, лячыліся. Да печы адносiлiся як да жывой iстоты. Забаранялася ўжываць «у яе прысутнасцi» грубыя або непрыстойныя словы: «Няможна гэтак казаць, бо печ у хаце», «Сказаў бы, ды печ у хаце».
* Паглядзім у “люстэрка часу”. Што яно паказвае?
* “Люстэрка часу” паказвае 4 гадзіны раніцы. А дзе ж гаспадары гэтай хаты? Чым яны могуць займацца ў такі ранні час? *(адказы дзяцей)*
* Жыццё ў вёсцы пачынаецца вельмі рана. Гаспадары напэўна ўжо на полі, жывёла накормлена, і мы з вамі можам ціхенька і акуратна агледзецца тут.

**Б) ПОСУД.**

* Глядзіце (*паказваю на экспанаты посуду*). Колькі тут рознага посуду!
* Хто з вас ведае, з чаго гэты посуд зроблены? (*адказы дзяцей*).
* Правільна. Большасць посуду рабілі з гліны. Матэрыял для вырабу посуду выбіралі з розумам. Было вядома, што вада і малако доўга застануцца халоднымі ў керамічных крынках. Тушыць стравы лепш ў чыгуне. Салілі гародніну і квасілі капусту ў драўляных кадках. Гліняны посуд  i сёння карыстаецца попытам. Прыгожа глядзiцца ён i на кухоннай палiцы, i на абедзенным стале. А ў нашых продкаў глiняныя вырабы былi на любы густ, для розных патрэб.
* Цікава, а чым жа гарлач адрозніваецца ад збана? Мне здаецца, што яны аднолькавыя. Дапамажыце мне знайсці адрозненні.

**Гульня “Знайдзі адрозненні”**



(*Дзеці параўноўваюць збан і гарлач і вызначаюць іх адрозненні: колер, носік-дзюбка, ручка.)*

* Вы знайшлі адрозненні ў знешнім выглядзе. А я ведаю, што у збане звычайна трымалi малако: доўга не скiсае, а ў гарачыню – халоднае. Носік – дзюбка былі патрэбны для таго, каб малако лёгка, роўным струменьчыкам лiлося ў мiску цi ў кубак.
* Вось перад намімаслабойка.  Гэта пасудзіна прызначалася для збівання масла.  Калі малако адстойвалася ў збанках, гаспадыня збірала зверху смятану – густы, тлусты слой. Назапашвала смятаны ўдосталь і біла з яе ў бойцы масла. Масла білі ўручную. Калатоўка шпарка бегала зверху-ўніз, знізу-ўверх. Бегала доўга і без перадыху, каб смятана ў бойцы не астыла. Збіўшы, масла злівалі ў збанкі - маслёнкі.
* Прыгадваецца казка пра дзвюх жабак, якія трапілі ў пастку – збанок са смятанаю. Адна жабка адразу выдыхнулася, здалася і патанула ў смятане. А другая, упартая, доўга працавала лапкамі, як калатоўкаю, і збіла са смятаны масла. Стала на грудку масла і выскачыла са збанка на волю. Казка цікавая і павучальная: ніколі не падайце духам, сябры, верце ў свае сілы – і зможаце выбрацца з любой пасткі.
* Растлумачце прыказку **“Не хваліся пачаткам, а хваліся канчаткам”**.
* Так гавораць пра таго, хто пачаў справу спраўна, весела, бадзёра, але не закончыў яе.

**В) ТКАЦТВА.**

* Адгадаўшы загадку, вы даведаецеся, якая любімая справа ў гаспадыні гэтай хаты.

Спраўна на сваім вяку я для вас тканіну тку

На сукенкі, на штаны, сарафаны, кафтаны,

На кашулі, на спадніцы – вось якая я майстрыца. *(Ткачыха)*

* Як называецца рамяство, якім займаецца ткачыха? *(Ткацтва)*
* Ткацтва – найбольш развітая галіна народнай творчасці ў Беларусі. Прадзенне і ткацтва з’явіліся на нашых землях вельмі даўно. Гэтая нялёгкая жаночая праца лічылася абавязковай для гаспадыні. Ткацтву папярэднічала цяжкая праца па апрацоўцы лёну.
* Што вы ведаеце пра лён? (*адказы дзяцей*)

**Фізкультхвілінка**

* І зараз я прапаную вам пагуляць у гульню, якая называецца “Лянок”.

На палу намаляваны кругі – гэта “гнёзды”. Іх менш, чым удзельнікаў. Дзеці бяруцца за рукі і водзяць карагод пад песню “Ох і сеяла Ульяніца лянок” і выконваюць розныя рухі (рукі не рашчапляць). Як толькі яны чуюць словы вядучага (настаўніка) “Садзі лянок!”, дзеці павінны заняць месца ў “гняздзе”. Той, каму не хопіць, лічыцца “пасаджаным”. Гэты вучань займае любое “гняздо” і сядзіць да канца гульні. Перамагае той, хто зойме апошняе гняздо.

* Малайцы!
* Лён – гэта расліна, з сцябла якога вырабляюць ніткі. Усё рабілася ўручную. Спачатку лён сеялі, потым палолі, рвалі, мялі, трапалі (разрывалі сцябло на тонкія палосачкі), часалі, пралі ніткі, а пасля гэтага можна было садзіцца за кросны. Акрамя льну шырока выкарыстоўвалі воўну (шэрсць авечкі). З яе выраблялі шарсцяную тканіну. Падрыхтоўка шэрсці мела падобны працэс. Шэрсць таксама прамывалі, перабіралі рукамі, затым часалі. Так атрымоўвалі кудзелю, якую прымацоўвалі да прасніцы.
* Пазнаёміцца з прыладамі ткацтва нам дапаможа **гульня “Знайдзі мяне”**. Я буду вам апісваць прыладу, а вы яе знаходзіць сярод экспанатаў.
  1. ***Гэтая прылада працы рабілася з цэлага куска дрэва. Нагадвае лапату, якая прамацавана да драўлянай ножкі. (Прасніца)***
* Так. Прасніца **–** гэта прылада для прадзення воўны. Менавіта на ѐй умацоўвалася кудзеля.
* Як вы разумееве прыказку **“Вочы страшацца, а рукі робяць”**? (*адказы дзяцей*)
* Гаворыцца гэта прыказка тады, калі даводзіцца брацца за працу, якой не відаць канца (многа). Пачынаючы вялікую працу, баішся, што не справішся, а прыступіўшы да яе,супакойваешся, разумееш, што здольны пераадолець усе цяжкасці. Гаворыцца, каб падбадзёрыць перад пачаткам вялікай або незнаёмай працы, або вымаўляецца з радасцю, калі такая праца зробленая.
  1. ***Гэты інструмент для прадзення складаецца са стрыжня, размешчанай на ім шпулькі для намотвання пражы і маленькіх калѐсікаў, злучаных пры дапамозе шнуроў з вялікім колам. (Калаўрот)***
* Правільна. З дапамогай калаўрота атрымоўвалі ніці. Дакраніцеся да іх. Якія яны? (*адказы дзяцей*)
  1. ***Наступным прадмет ўяўляе сабой палачку даўжыней 18-30 см. На ім зроблены тры насечкі. (Верацяно)***
* Малайцы! Верацяно - гэта прыстасаванне для прадзення, на якое наматвалі ніткі. Яго выстругвалі нажом або выточвалі з бярозы, ясеню, грушы і іншых дрэў. За самую верхнюю насечку замацоўвалі канец ніці і накручвалі на яго ніць. Верацяно закручвалі рукой, як ваўчок, затым нітку намотвалі на сярэднюю частку верацяна. На ніжняй частцы верацяна рабілі патаўшчэнне ў выглядзе шара або дыска для надання верацяну ўстойлівасці пры кручэнні і большай сілы скручвання.
* А цяпер давайце пагуляем у гульню “Хто хутчэй”.

**Гульня “Хто хутчэй”**

* Вам трэба як мага хутрэй пераматаць ніткі з клубочка на верацяно. Спаборнічаць будзем у парах. Даўжыня ніткі ў клубочках аднолькавая. Хто перамагае ў пары, той працягвае наматваць ніткі далей. У каго атрымаецца больш маточкаў пераматаць, той і перамагае.
* Як вы разумееце прыказку **“Узяўся за гуж – не кажы, што не дуж”?** (*адказы дзяцей*)
* Калі ўзяўся за якую-небудзь справу, давядзі яе да канца, выканай яе, нават, калі гэта цяжка зрабіць. Гаворыцца гэта прыказка, калі чалавек, добраахвотна ўзяўшыся за якую-небудзь справу, пачынае адчуваць цяжкасці, але не можа адмовіцца ад узятых на сябе абавязкаў і працуе далей, пакуль не зробіць усё да канца.

4. ***А гэтая прылада ўяўляе сабой невялікі драўляны стрыжань з перпендыкулярна прымацаванымі брускамі на абодвух канцах. (Матавіла)***

- Малайцы! Прынцып работы гэтай пралады быў такі: трымаючы ў левай руцэ стрыжань і паварочваючы яго то ўлева, то ў права, правай рукой намотвалі пражу на брускі.

* Ой! Мне здаецца, што мы з вамі ўжо тут затрымаліся доўга. Зазірнем у “люстэрка часу”.
* Што гэта за прылада? *(ткацкі станок)*
* Што на ім робяць? *(тканіну)*

5. ***Адшукайце наступную прыладу. Яна па выглядзе нагадвае мініяцюрны човен (лодачку). (Чаўнок)***

* Правільна. Чаўнок - гэта ткацкая прылада для перакідвання ніткі ў працэсе ткання. Існуе некалькі разнавіднасцей, у нас човен з донцам, але ёсць яшчэ і полыя (пустыя ўнутры). Унутр чаўнака ўстаўлялася цэўка (бабіна, катушка), на якую наматваліся ніткі.

**Г) РУБЕЛЬ І КАЧОЛКА. ПРАС.**



* Паглядзіце на гэтыя прылады (рубель і качолка). Гэтыя прылады выкарыстоўваліся разам. Падумайце, што можна было рабіць з іх дапамогай? (*адказы дзяцей*)
* Іх выкарыстоўвалі для прасавання бялізны пасля мыцця. Аджатую ўручную бялізну, намотвалі на валік або качолку. Пасля таго, як уся тканіна накатана на качолку, атрыманая скатка катаецца рублём ад краю стала і назад, пакуль тканіна не разгладжвалася, ды так, што нават дрэнна памытая бялізна станавілася беласнежнай. Адсюль прыказка **“Не мыццём, а катаннем”**.
* Рубель і качолку выкарыстоўвалі да таго моманту, як прыдумалі вугальны прас (утюг). Яны былі розных відаў, вельмі цяжкія, вагой каля 10 кілаграм. Прас (утюг) трэба было награваць на печы або накладваць у яго вугаль. Каб бялізна мела прыемны пах, разам з вуглямі у яго клалі розныя пахучыя палявыя травы або кветкі.

**Д) РУЧНІКІ.**

* Хоць і цяжка жылося нашым продкам, але не страцілі яны пачуцця прыгожага. Звярніце, калі ласка, увагу на саматканыя ручнікі і на ўзоры вышыўкі на іх.
* Як вы думаеце, для чаго людзям патрэбны ручнікі? *(Выціраць рукі, твар, посуд і г.д.)* Але ж, каб ручнік атрымаўся, трэба папрацаваць. I праца гэта нялёгкая.
* Якімі колерамі вышытыя ўзоры на ручніках? Дапамажыце мне вызначыць, што абазначае кожны колер.

**Гульня “Знайдзі пару”.**

* Я прачытаю значэнні асноўных колераў: чырвонага, чорнага, жоўтага і белага*.*
* Вызначце, які колер абазначае зямлю, які жыццё, які сонца і які чысціню. (*адказы дзяцей з разважаннямі*)
* чорны —Зямля (толькі яна ў нас адзіная і нязменная і на ей мы працуем);
* чырвоны — жыццё;
* жоўты — надзея (яе чалавек нясе ў сэрцы праз усё жыццё);
* белы — чысціня душы і спраў.
* У народзе існуюць такія прыказкі:

***Па рабоце майстра відаць.***

***Рабі не тады, калі хочаш, а калі можаш.***  Растлумачце іх.

* Ручнік лічыцца сімвалам чысціні, цяпла роднай хаты. Сапраўдны, ручнік могуць вышыць людзі з чыстай душой, шчырым сэрцам.

**5. Заключная частка.**

* Уважліва разгледзьце ўзоры на ручніках, бо мы з вамі будзем зараз іх маляваць на паперы.

*(Пад ціхую музыку дзеці разглядаюць узоры на ручніках, затым падыходзяць да стала і малююць беларускія ўзоры на аркушах паперы.)*

*(Пасля дзеці сумесна з настаўнікам разглядваюць малюнкі, адзначаюць лепшыя.)*

* “Люстэрка часу” нагадвае, што час нашага прыбывання ў мінулым падыходзіць да завяршэння. Але верне яно нас назад, у наш час тады, калі ўпэўніцца, што мы гэты час правялі з карысцю. Яно падрыхтавала нам заданні. Першае заданне – **Загадкі**. Адгадку вам будзе неабходна знайсці сярод экспазіцый.
  1. Тапілі, білі, мялі, трапалі, рвалі, а потым з іх ткалі (лён, льняныя ніці).
  2. Зімой усё жарэ, а летам спіць; цела цеплае, а крыві няма; сесці на яго сядзеш, а месца не адвядзе (печ).
  3. Вісіць, боўтаецца, кожны за яго хапаецца і выціраецца (ручнік).
  4. Па возеры шпарка снуе карабель, як пройдзе – пакіне раўнюсенькі след, бо хвалі старанна разгладзіць усе (прас).
  5. Чым больш вярчуся, тым больш таўсцею. (верацяно)
* Другое заданне – Гульня “**Даскажы славечка”**. Наш народ склаў шмат прыказак аб працы. Я буду зачытваць прыказку, а вы дапаўняць яе апошнім словам.



* + *Дзе няма ахвоты - там няма … (работы).*
  + *Зямлю грэе сонца — а чалавека… (праца).*
  + *Дзе гультай ходзіць — там зямля… (неродзіць).*
  + *Сёння зробіш – заўтра як… (знойдзеш).*
  + *Гутарка – гутаркай, ды за працу… (час).*
  + *Хто працуе, той не… (сумуе).*
  + *Не хваліся пачаткам, а хваліся… (канчаткам).*
  + *Вочы страшацца, а рукі… (робяць).*
  + *Узяцца не цяжка, зрабіць… (цяжэй).*
* Малайцы! Цяпер мы можам вярнуцца ў свой час.

**6. Падвядзенне вынікаў занятка. Рэфлексія.**

- На жаль, мы не дачакаліся гаспадароў. Шмат у іх работы. А нам пара вяртацца назад. Калі вам спадабалася падарожжа, пакіньце свой ручнік гаспадыні ў падарунак. *(дзеці пакідаюць сваі ручнікі)*

- Што новага вы даведаліся? *(адказы дзяцей)*

* Зараз вам трэба ўзяцца за рукі, заплюшчыць вочы і ціхенька на насочках рухацца за мной, “люстэрка часу” нас верне назад. І так… Адчыняю праход у сучаснае.

*(Дзеці становяцца адзін за адным, бяруцца за рукі і разам з педагогам выходзяць з музея)*

**Дадатак 6**

КАЛЫХАНКІ, ЗАБАЎЛЯНКІ, ЗАКЛІЧКІ, ПРЫГАВОРКІ, ДРАЖНІЛКІ МАЛЯНЯТАМ

1. А-а-а, а-а-а…  
Плача коця на кухні,  
Ад слёз вочкі папухлі.

Што з табою, мой каток,   
Забалеў мо жываток?

Мяў, - сказаў варкоцік,  
Не баліць жывоцік.

2.Прыйшла ночка да зязюлі  
Ты ж ня сьпі, мая красуля!  
Прыляці ў маю хацінку  
Прасьпявай са мной хвілінку.

3. Спі, мая кветачка,  
Любая дзетачка,  
Люльку пад грушаю  
Ветрык пагушкае.

Сні свой салодкі сон,  
Сні свой чароўны сон.  
Дзетка ўсміхаецца –   
Сон падабаецца.

4. У тваёй калысцы вечар,  
ай-лю-ляй.

Пахне яблынькай заечай,  
ай-лю-ляй.

Спі індзеец,  
Спі дзікун,  
Спі, прыгоды сні свае.

Я нікуды не ўцяку  
не аддам твой сон саве.

5. Ходзіць кот па сенажаці.

Кліча сон ён ля дзіцяці.

Ой, сонечку-галубочку,

Прыспі маю Волечку.

**КАЛЫХАНКІ**



1. Люлі, люлі, люлі,

Усе дзеткі паснулі.

Адна мая ляля

Не спіць, не гуляе,

З катком размаўляе.

1. Ходзіць каток па вароцях

У чырвоненькіх чабоцях.

Упаў кот із варот,

Пабіў спінку і жывот.

1. Баю, баю. Баю.

Не лажыся з краю.

Прыйдзе шэранькі ваўчок,

Схопіць цябе за бачок.

1. Люлі, люлі, люлі.

Палез кот па дулі.

Наеўся, напіўся

Ды ўніз зваліўся.

1. Ходзіць певень па капусце,

Носіць сон у белай хустцы.

Усенькім дзецям прадаваў,

А Ганульцы дарма даў.

1. Апсік, апсік, коця,

Не спі на рабоце,

Засні ў калыбельцы

На белай пасцельцы.

1. Люлі, люлі, люлі,

Прыляцелі куры,

Селі на варотах

У чырвоных ботах.

Сталі сакатаці,

Трэба есці даці:

Ці гароху троху,

Ці ячменю жменю,

Ці аўса ў лубені,

Ці грэчкі з засечкі.

**ЗАБАЎЛЯНКІ**

1. Ладу, ладу, ладкі.

* А дзе былі?
* У бабкі!
* А што елі?
* Кашку.
* А што пілі?
* Бражку.

1. Кую. Кую ножку,

Паеду ў дарожку.

Дарожка крывая,

Кабылка сляпая.

1. Мышка, мышка, дзе была?

Была ў пана караля.

Што рабіла? Лыжкі мыла.

А што далі? Кусок сала.

Дзе паклала? Пад лаўкаю.

Чым накрыла? Халяўкаю.

Дзе падзела? Кошка з’ела.

**ДРАЖНІЛКІ**

1. Андрэй-верабей

На кадушцы сядзеў.

Усіх жаб пераеў,

Адну не даеў –

І жывот забалеў.

1. Юрка-курка,

Падсмажаная скурка.

1. У чырвоных ботах

Ходзіць па балотах

Бусел даўганосы,

Жабы сабе носіць.

**ЗАКЛІЧКІ, ПРЫГАВОРКІ, ЛІЧЫЛКІ**

1. Божая кароўка,

Што заўтра будзе?

Дождж ці пагода,

Пень ці калода?

Пагода – ляці,

Дождж – сядзі.

1. Раз, два, тры, чатыры,

Кошку грамаце вучылі:

Не чытаць, не пісаць,

А за мышкамі скакаць.

1. Божая кароўка,

Паляці на небка,

Прынясі нам хлебка.

Чорнага і белага,

Толькі негарэлага.

1. Дожджык, дожджык, секані,

Я паеду на кані.

Дожджык, дожджык, перастань,

Я паеду на Растань.

**Дадатак 7**

**КАЛЯНДАРНА-АБРАДАВЫЯ І ЖАРТОЎНЫЯ ПЕСНІ**

**КАЛЯДА З КАЗОЙ**

Го-го-го, Каза,

Го-го-го, шэра,

Дзе ж ты, Козанька,

Дзе ж ты бывала?

Я ў бару-бару

Ягодкі брала.

Я ў бара-бару

Ягодкі брала.

Як прыбег ваўчок,

Ухапіў Козаньку,

А ваўчанята –

За казянята.

Го-го-го, каза,

Го-го-го, шэра,

Як ты, Козанька,

Як ты крычала?

Так я крычала:

Ме-ге-ге-ге-ге.

Го-го-го, Каза,

Го-го-го, шэра,

Як ты, Козанька,

Як ты ўцякала?

Так я ўцякала:

Туп-туп-туп-туп-туп.

**ДОБРЫ ВЕЧАР, ПАНЕ ГАСПАДАРУ**

Добры вечар, пане гаспадару, ой, каляда!\*\*

Харошыя маеш ты сыночкі, ой, каляда!

Ой, што ж яны ў цябе робяць, ой, каляда?

У святлічцы золата важаць, ой, каляда!

Наважылі трыццаць пудоў і чатыры, ой, каляда!

Тыя трыццаць пану гаспадару аддалі,

А тыя чатыры нам, каляднічкам, і калядзе!

\*\* Кожны радок паўтараецца два разы

**ВЯСНА-КРАСНА, АДКУЛЬ ПРЫЙШЛА**

Вясна-красна, адкуль прыйшла, - 2 разы

Адкуль прыйшла, што прынесла?

Малодачкам – па чаўночкау,

А дзевачкам – па вяночку.

А дзевачкам – 2 разы

Па вяночку,

А пастушкам – па каіёчку,

Старым бабам – па галушачцы – 2 разы

Малым дзеткам – па крамушачцы.

**ЧЫРВОНАЕ КОКА**

Чырвонае кока ўжо недалёка,

Каліна-маліна, ягадзіца!

Цыбульку лупіці, яечкі хварбіці,

Каліна-маліна, ягадзіца!

Яечкі хварбіці, хлопчыкам дзяліці,

Каліна-маліна, ягадзіца!

**КАЗЁЛ**

Ішоў казёл мастом,

Ду-ду-ду!

Ківаючы хвастом,

Ду-ду-ду!

А куды ідзеш, казёл?

Ду-ду-ду!

Касц іду купляць,

Ду-ду-ду!

Нашто табе каса?

Ду-ду-ду!

Буду сена касіць,

Ду-ду-ду!

Нашто табе сена?

Ду-ду-ду!

Каровачак карміць,

Ду-ду-ду!

Нашто табе каровы?

Ду-ду-ду!

Буду млечка даіць,

Ду-ду-ду!

Нашто табе млечка?

Ду-ду-ду!

Малых дзетак карміць,

Ду-ду-ду!

**КАМАР ЛАЗНЮ ТАПІЎ**

Камар лазню тапіў,

Муха парылася.

Дылі-дылі-го-ца-ца,

Ой, дыль-дыль, го-ца-ца!\*

Ды з палка звалілася,

І на смерць забілася.

Едзе жук да папа,

Да запечнага клапа.

А поп часу не мае,

Прусака спавядае.

Прэ блыха, на мышы,

Ужо муха без душы.

Пакуль муху памылі,

Пук лучыны спалілі.

Пакуль муху прыбралі,

Пявуны запяялі.

Зайцы яму капалі,

Лісы труну збівалі.

Совы муху няслі,

Ваўкі голас вялі.

У пясочку хавалі,

І памінкі спраўлялі.

Былі ўсе, галасілі,

Выпілі, закусілі.

**Дадатак 8**

**Картатэка**

**«Пацешкі, вершы»**

**для дзяцей дашкольнага ўзросту**

**Пацешкі для памяшкання**

1. Пайду ў новай кашулі

Да свайго дзядулі.

Дзед дасць піражочак

І сала шматочак.

2. Сарока – варона,

Сарока – варона

На прыпечку сядзела,

Кашку варыла,

Дзетак карміла.

Гэтаму дала,

Гэтаму дала,

Гэтаму дала,

Гэтаму дала,

А гэтаму не дала

Гэты пальчык –

Вялікі гультайчык

Круп не драў,

Цеста не мясіў,  
Вады не насіў.  
Лыжка на паліцы,  
Кашка ў камяніцы.  
Шуг! Шуг! Шуг!  
Паляцелі —  
На галоўку селі.

3.Я пашыю гусьцы тапкі,   
Бо памерзлі ў гусьцы лапкі.   
О-я-яй, о-я-яй,   
Гуська, тапкі абувай.

4.У куце сядзіць мядзведзь,  
Хустку вышывае,  
А лісічка-невялічка  
Хатку прыбірае.  
А каток пячэ аладкі,  
Масла падлівае.  
Мышанятка жвава, гладка  
Катку дапамагае.

5. Ладачкі - ладкі

Ладачкі-ладкі!  
Дзе былі? – У бабкі.  
Што пілі вы? – Малако.  
А што елі? – Ко-ко-ко.  
Доўга ж вы сядзелі,  
Доўга пілі-елі.  
– А мы не сядзелі –  
Цэлы дзень дурэлі.  
Мы і заўтра пойдзем  
Да бабулі нашай –  
Абяцала бабка  
Бярозавай кашы.

6. А ты, коцінька-каток...

А ты, коцінька-каток,

У цябе шэранькі хвасток.

Ты прыходзь к нам начаваць,

Будзеш Янку калыхаць,

А я шэраму катку

За работу заплачу –

Дам гарлачык малака

І кавалак пірага.

7. Аладкі

Я аладачкі з пяску

 Сёння цэлы дзень пяку,

Але мой рахманы кот

Не бярэ аладкі ў рот.

– Коцік, коцік, не ўцякай!

 Чаго хочаш? - Ма-ла-ка!

8.Пацешкі “Бульба”

З бульбы добрай нашай

Робяць клёцкі, кашу,

Пірагі з грыбамі,

З мясам, буракамі.

Бульу вараць, бульбу смажаць,

Бульба наша – любата.

З беларускай бульбы

Страва – смаката.

9.Заплятае коскі Натка  
Косачкі дзве тоненькі.  
Мама пляснула ў ладкі:   
"Не дзяўчынка! Сонейка!"  
  
Усміхнулася і ў мамы  
Натанька пытаецца:  
"Хіба ж сонейка так сама  
Гэтак заплятаецца?"

**НА ВУЛІЦЫ**

1.Села кошка на парожку,

Вяжа коціку панчошку,

А пасля пашые тапкі,

Каб кату не мерзлі лапкі.

3.Чы – чы, чы – чы, верабей,

Не клюй маіх канапель,

Бо я табе, вераб'ю,

Кійком ножку пераб'ю.

Верабейка паслухаў,

Канапелек не чапаў,

Стаў лавіць ён мошачку

Зламаў сабе ножачку,

А на тую ножачку

Пашыў панчошачку,

А на тое цельца

Вытку палаценца.

4. Я пашыю гусьцы тапкі,

Бо памерзлі ў гуські лапкі.

Ай – я –яй, ай – я –яй,

Гуська тапкі абувай.

5.Паня сына радзіла

На коніка садзіла.

Канёк вараненькі,

Панічок маленькі,

Гуца конік да вады,

Шаўковыя павады,

Конік не напіўся,

Панічок зваліўся.

6.Чыкі, чыкі, сарока,

А дзе была?

Далёка. На сяле, на таку.

Што рабіла?

Талаку.

Дзеткам кашку варыла,

На прыпячку студзіла,

Чарпаком мяшала,

Дзеткам давала.

Гэтаму дала

Гэтаму дала

Гэтаму дала.

5.Го-го-го, гусачок!

Зрабі хлопчыку свісток

З беласнежнага крыла

Ды з бліскучага пяра.

І зрабіў ен, і падаў,

І сыночак заіграў.

6.Сонейка-сонца,

Выгляні ў аконца

Пасвяці нам трошку

Дам табе гарошку.

7. “Ягорачка”.

Горкай, горкай, горачкай

Ішоў малы Ягорачка.

Ваўкоў не баяўся,

Страхаў не пужаўся.

Выразаў Ягорачка.

Дудачку – свістулечку,

І свістаў ён птушачкай,

Птушачкай – плюшачкай.

8.”Сядзіць мядзведзь на калодзе”

Сядзіць мядзведзь на калодзе,

Капшук вышывае,

А сыны мядзведзяняткі

Шоўкам падшываюць.

Стары заяц работнічак

На скрыпцы грае,

А лісіца, а хітрыца

З куста выглядае.

А сарокі-белабокі  
Пусціліся ў скокі,  
А вароны, стары жоны,  
Пайшлі жыта жаці.

А зязюля, а зязюлька  
Жыта малаціла,  
А карова, а карова  
Жыта вынасіла.

Казёл меле, казёл меле,  
Каза падсыпае,  
А малыя казляняты  
У мяшок збіраюць.

Муха месіць, муха месіць,  
Камар воду носіць,  
А малыя камарочкі  
У іх цеста просяць.

9.Люлі – люлі – люлі,

Прыляцелі куры,

Селі на варотах

У чырвоных ботах

10.Сталі сакатаці –

Што ім есці даці?

Ці ячменю жменьку?

Ці гарошку трошку?

Ці жыта карыта?

Ці бобу каробу?

Трэба даць ім грэчкі,

Каб неслі яечкі.

11.Ідзе каза рагатая –

На малако багатая

Ідзе каза, ідзе,

Барадой трасе.

Хто малако, не п'е –

Таго – бу-у!

Забаду, на рогі пасаджу!

12.Гоп, гоп, гоп,

Еду я на коніку

Скок, скок, скок,

Еду я да доміка.

Гоп, гоп, гоп,

А ў доміку госці.

Скок, скок, скок

Паны ды ягамосці.

13.Кую, кую пяткі

Паеду да таткі.

А ў нашага таткі

Ды на гары хатка.

І садочак і мядок,

І цыбулькі градка.

14.Кую, кую ножку

Паеду ў дарожку

Дарожка крывая,

Кабылка сляпая.

Еду,еду,еду

Ніяк не даеду

Прыпрагу сароку,

Паеду далёка.

Да майго дзядулі

Скоранька паеду,

Каб паспець к абеду.

Ладкі, ладком

Ладкі, ладком,

Піражкі з мядком,

Кашка з алеем

Есці не ўмеем.

15.Кукарэку, певунок,  
Залаценькі чубок,  
Пад паветачку пайшоў,  
Курку-рабку там знайшоў.  
Пачаў курку пытаць,  
Ці ўмее чытаць.  
— Не чытаю, не пішу,  
Толькі яйкі нясу.  
Што дзень дзецям нашу,  
Аж па цэламу кашу.

16. “Дапамагу”.

На гародзе ў бабулі

 Многа морквы і цыбулі,

Памідораў, агуркоў,

Часнаку і буракоў.

Я на грады пабягу

І бабулі памагу:

Моркву з рэпай прапалю,

А пасля гуркі палью.

17.“Ішоў казёл мастом”

* А куды ідзеш, казёл?
* На кірмаш пайду.
* А чаго на кірмаш?
* Касу купляць пайду.
* Нашто табе каса?
* Буду сена ксіць.
* Нашто табе сена?
* Каровачак карміць.
* Нашто табе каровы?
* Буду млечка даіць.
* Нашто тое млечка?
* Пастушкоў карміць.
* Нашто тыя пастушкі.
* Будуць свінак пасвіць.
* Нашто тыя свінкі?
* Будуць горы рыці.
* А што ў тых горах?
* Дубовая бочка.
* А што ў той бочцы?
* Зялёная ступа.
* А што ў той ступе?
* Медзяная міса.
* А што ў той місе?
* Цынкавая лыжка.
* А што ў той лыжцы?
* Макавае зерне.
* А дзе тое зерне?
* Петушок здзюбіў.
* А дзе той петушок?
* За мора паляцеў.
* А дзе тое мора?
* Кветкамі зарасло.
* А дзе тыя кветкі?
* Дзеўкі пазбіралі.
* А дзе тыя дзеўкі?
* Хлопцы замуж пабралі.
* А дзе тыя хлопцы?
* На вайну пагналі.
* А дзе тая вайна?
* Пасярод гумна.

18. “Кую, кую ножку”Кую, кую ножку. Паеду ў дарожку, За чатыры мілі, Па масла, па сыры. Дарожка крывая, Кабылка кульгае, Напраўлю цялежкі, Паеду ў арэшкі. Стану я іх трэсці, Будуць дзеткі есці.

19. Сонейка свеціць

Ад ранку да вечара.

Сонейка грэе

Ад ранку да вечара,

Хоча яно, каб шумелі сады,

Каб у садах дзецям спелі плады.

22. “Кукарэку, певунок!”Кукарэку, певунок! Пашый хлопцу кажушок, Пашый штонікі з шаўкоў, З залаценькіх паяскоў. І пашыў ён, і надзеў, І ў люстэрка паглядзеў.

23.Пайшоў каток у лясок,

Прынёс каток паясок.

Пайшоў каток на ганачак,

Прынёс нам абараначак.

Пайшоў каток на рыначак,

Прынёс каток разыначак.

Пайшоў каток на таржок,

Прынёс каток піражок.

Пайшоў каток на вулку,

Прынёс нам хлеба булку.

24.“Сарока-варона”

Сарока-варона

Кашу варыла, дзетак карміла.

Гэтаму – дала, гэтаму – дала,

Гэтаму – дала, гэтаму – дала,

А гэтаму не дала.

Ты самы малы, вады не насіў,

Дроў не калоў, круп не малоў.

Бяжы да крыніцы, прынясі вадзіцы

Усім нам напіцца – тады да табе кашы.

Тут пень, тут калода,

Тут мох, тут балота,

А тут крыніца – сцюдзёна вадзіца

Пацякла-пацякла-пацякла.

**Дадатак 10**

**Картатэка**

**“Прыказкі і прымаўкі аб працы”**

|  |  |
| --- | --- |
| **Прыказкі і прымаўкі** | **Тлумачэнне** |
| 1.Праца і рукі – моцныя зарукі. | Калі чалавек працуе, ён сябе забяспечвае. Працавітыя рукі – аснова дастатку, дабрабыту. |
| 2.Без працы не будзе дзецям шчасця | Бацькі разумеюць, што дзяцей патрэбна прывучаць да працы, якая з’яўляецца асновай дабрабыту. |
| 3.Не за сваю справу не бярыся, а за сваёю не ляніся. | Патрэбна справу рабіць добра, без ляноты, і брацца толькі за тое, у чым упэўнены. |
| 4.Выходзь на поле з расой, дык будзеш з ядой. | Чым раней з ранку пачынаеш працаваць, дык болей паспееш зрабіць. Напрыклад, выйшаў рана касіць, да спякоты – добра накасіў – карова будзе з сенам, а гаспадар з малаком. |
| 5.Праца чалавека трымае і ўздымае, а гультайства псуе. | Калі працуеш, то добра і жывеш, а будзеш гультаём, то нічога мець не будзеш. |
| 6.Дзе гультай ходзіць, там зямля не родзіць. | Чалавек не працуе на зямлі, нічога не садзіць і не сее, таму на ёй нічога не родзіць, не расце. |
| 7.У няўмечкі не баляць ні ручкі, ні плечкі. | Чалавек, які не працуе, не стамляецца фізічна. |
| 8.Дзе няма ахвоты, там няма работы. | Калі да працы няма ахвоты, то і праца будзе стаяць на месцы. |
| 9.Рамяство піць і есці не просіць, а само корміць. | Любое рамяство прыносіць чалавеку дастатак, дабрабыт. Напрыклад, агарод пасадзіў – гародніна вырасла.  Работу зрабіў, грошы атрымаў – ежу купіў. |
| 10.Не глядзі, каб скора, а глядзі, каб добра. | Работу патрэбна выконваць не спяшаючы, якасна. |
| 11.Праца нікога не ганьбіць. | Толькі працай славіцца чалавек. |
| 12.Па рабоце майстра відаць. | Па выніках працы можна сказаць, якога ўзроўню майстар. |
| 13.Хто працуе, той і мае. | Прыбытак і дастатак ёсць у таго, хто працуе. |
| 14.Праца здароўя не адбірае. | Чалавек, які працуе, здароўе не губляе. |
| 15.Без працы няма чаго хлеба шукаці. | Хлеб у хату сам не прыйдзе, яго патрэбна зарабіць. |
| 16.Хто добра косіць, есці не просіць. | Калі шчыра працуеш, пра ежу забываеш, няма калі пра яе думаць. |
| 17.Есць – пацее, а працуе – мерзне. | Гэты чалавек есці любіць з ахвотай і апетытам, аж пацее. А вось фізічна не працуе, не рухаецца, ад таго і мерзне. |
| 18.Гультай і сядзець стамляецца. | Такі характар гультая: стамляецца нават тады, калі сядзіць. |
| 19.На яду мастак, а да працы сяк-так. | Есці любіць, а працаваць – не. |
| 20.У гультая і страха цячэ, і печ не пячэ. | Гультай сабе нават страху не можа адрамантаваць і есці ў печы наварыць. |
| 21.Не чакай з неба дараванага хлеба. | Хлеб з неба на стол не ўпадзе, яго патрэбна зарабіць, на яго патрэбна папрацаваць. |
| 22.Гультай за работу – мазоль за руку. | На далікатныя рукі гультая, не звыклыя да работы, хутка сядзе мазоль, калі ён пачне працаваць. |
| 23.Добра працуеш – павагу маеш | Чалавека працы ўсе паважаюць. |
| 24.Не таму слава, хто на язык лёгкі, а таму хто ў справе стойкі. | Чалавека славяць па яго працы, па выніках работы. Многія толькі хваляцца, што ўмеюць працаваць, а за справу не бяруцца. |
| 25.Вачам страшна, а рукі возьмуць і зробяць. | Працы не патрэбна баяцца. Калі пачнеш працу выконваць, то неўзабаве адчуеш, што давядзеш яе да канца. |
| 26.Цярплівасць і праца ўсё перамагаюць. | Каб выканаць працу, патрэбна быць цярплівым і адказным. |
| 27.Ад работы ўцякаць – дабра не ведаць. | Без працы і работы дабрабыту і дастатку не будзе. |
| 28.Дзе не жыві, а працаваць трэба. | У якую б краіну не паехаў – працаваць неабходна. |
| 29.Рана ўстанеш – шмат зробіш. | Чым раней устанеш, тым больш паспяваеш зрабіць работы. |
| 30.Дрэва славіцца пладамі, а чалавек працаю. | Дрэва славім за яго плады,  а чалавека за яго працу. |
| 31.Праца чалавека трымае і ўзбагачае. | Хто працуе, той і ўзбагачаецца. |
| 32.Работа і корміць і поіць, і вучыць. | Работа дае сродкі для жыцця, існавання. |
| 33. З рамяством дружыць – у жыцці не тужыць. | Калі маеш прафесію, пэўнае рамяство, занятак, то і сумаваць не прыйдзецца, бо праца прыносіць дабрабыт. |
| 34.Хто з моладу не працуе, той на старасці жабруе. | Чалавек без працы ператвараецца ў жабрака, ходзіць з працягнутаю рукою. |
| 35.Не той харош, хто прыгож, той харош, хто да дзела гож. | Цані чалавека не за прыгажосць, а за тое, што ён працуе, выконвае работу. |
| 36.Працаваць не любіш – чалавекам не будзеш. | Цяжка прыйдзецца таму, хто працаваць не любіць. |
| 37.Аккуратная работа акуратных людзей любіць. | Любую работу патрэбна выконваць якасна, адказна, акуратна. |
| 38.Паносіш мазалёў – з’ясі і хлеба | Не бойся працы і мазалёў, затое заробіш сабе на хлеб. |
| 39. Сон на заўтра адкаладзі, а работу сёння зрабі. | Работу патрэбна выконваць своечасова. |
| 40. Рабі так, каб сабак не дражніць і людзей не смяшыць. | Работу патрэбна рабіць якасна, добра, каб пасля з цябе не смяяліся. |
| 41. Рыхтуй летам сані, а зімой – калёсы | Пасля зімы спатрэбяцца калёсы (воз), іх зараней неабходна падрыхтаваць. А за лета дагледзець сані, якія будуць бегчы шпарка па снезе зімой. |
| 42. Чалавек без працы, што птушка без крылаў. | Адсутнаць працы на дае палёту чалавек ў многім, абмяжоўвае яго. |